url: =Biakna leh Nampi lungsim ~ Kham Khan Suan :: ZOMI DAILY\nposted on 25 November 2015 at 8:19 pm Lomkholna: Article, Biakna\nBiakna leh nampi lungsim a tonkhawm den hi a, Zomi Christian Fellowship, Delhi (ZCF, Delhi) zong hih sung pan hong piangkhia ahi hi. Biakna i gen ciangin a bia ding ‘mi’ kisam a, tua mite’n amau tungah a uk, thunei, leh a vanglian Pasian khatpeuh um in a san/pom kim ding uh thupi hi. Tua bang a piantheihna dingin mite sungah kituah-kilemna (kilunghualna), kipawltheihna leh ki-ukzawhna kisam hi. Biakna in mi kaikhawmin kihotheisak a, kilungtuaksakin kipumkhatna piangsak a, kiit, kilemna meng khiasak hi.\nKhristiante sungah hih bang thuphate a om ding pelmawhin kingaihsun hi. Bang hang hiam cih leh Pa, Tapa leh Kha Siangtho a kipumkhat bangin thu um mite zong kipumkhatin i om ding ahi hi. India ah zong ZCF kici kipawlna khuapi lian tengah nei ta ihih manin lungdam huai hi. ZCF in Zomite sungah ki-it, kilemna, kipumkhatna leh nampi lungsim hong piangsak takpi mah hiam cih pen i lungngaih kikkik ding thu lianpi khat a suak hi.\nMundang, gamdang ah a zinkhia zo i tam nai loh hangin, India gamsung a om Zomite adingin 1980 pawl i gamlek hun hi a, Shillong, Allahabad, Delhi leh India khuapi lian tuamtuam ah laisim, nasem, sum metbawl in i om a, giautau kisa in kipawlkhop ding i lunggulh tek hi. Zo ngeina, lai leh minam hihna (identity) a kisapna zia i phawkkhiat san hun zong ahi hi. Hih bang minam kipawlkhopna pen i theihsa bangin Kawlgam ah 1952 in Hakha, Falam leh Tedim biakna makaite’n Zomi Baptist Convention phuanin na pankhia zo uh hi.\nZo minam sungah a tangzai zaw in Pasian na semin, biakna bangci hatsak ding cih lunggulhna pan ZBC hong piangkhia hi cih zong i phawk hi. India gamah zong hih bang ngaihsutna mah nei in ZCF i phuankhia hi. Delhi pan a kipankhia kipawlna pen a tungin Zomi Fellowship bek na kici hi. Kum 1988-89 pawlin Zomi Fellowship pan Zomi Christian Fellowship ciin kilaih hi. A tangthu tawm sut pak leng ZCF pen nam itna leh awlmawhna, kikholhkhopna/kipawlna kician lunggulhna leh Zomi hihna kepbit nadingin kiphuankhia ahihna thu i mu thei hi.\nZCF, Delhi hanciamna tawh Zo minam sung pau tuamtuam panin late khilkhawmin in ZCF labu i neithei hi. I paukam tuamtuam tawh lungkihualin biakna nei thei ihih manin manpha hi. Mun tuamtuam pan kipanin, pawltuamtuam ah a om kimlai Zo minamte sungah kimuh, kikholh, kithu santuah theihna hong piangsak a, sanggam-laizom i hihzia leh minam khat i hihzia hong phawksak semsem hi.\nKha thu bek hilo in ci leh sa lamah zong kipumkhatna hong piangsak hi. I nasep theihna ding gam hong keksak a, i lungsim ngaihsutna hong tangzaisak hi. I pau leh lai, ngeina leh biakna hong kepbitsak in minam lungsim lianpi hong neisak hi. Zomi Christian International kici thukizakna a simkhate in limtak tel ding hi. Ahi zongin khuapi tuamtuamah a om ZCF-te’n tu dongin kizopna i nei thei nai kei hi. I omna tek ah eimau lamsa Biakinn zattang ding kician i nei zo nai kei hi.\nI pawlcin tawh kituakin pawltuam ngaihsutna, a tuamin kituun, kihuaikhopna lungsim hong piang hi. Sum leh pai zekna ah i sanggam lom sung (tribe) ading mah ngaihsutna hong khang a, gamkek in, kigawm in a kipumkhat semsem ding kimlai kikhen thaangin kiamlam i manawh zawsop hi. Pawlkhatte’n hih bang a kikhenthaangna in nampi lungsim a neitheilo minam i hihna hong pulak hi ci thei kha ding hi.\nAmau ngaihsutna panin hih bang thu hong om pen dahhuai in limtak a lungngaih phat huai thu ahi hi. India leh leitung kiuli ah biakna kipawlkhop ding, gamkek ding mah a kithupi gen laitakin Zo minamte sungah neucikcik kilemlohna leh kitelkhialhna hangin pawltuam phuan in, kitamkham gawp ding i bang hi. A kigawm theilo minam hi lim i hiam cih hong lungngaisak hi.\nA thulai gen le hang: Pawlpi (biakna ahi a, biakna hilo ahi zongin) vai khat peuhpeuh pen thupisakin tangzaitak in na i sepkhiat theih nadingin pawlmi khat leh khat kithei in, tha kipiaktuah theih ding kisam hi. Ukpi leh ukneu a hunkhop mah kisam ding a, amaute limtak kizomin thu kihual ding hi. Thutanna leh ngaihsutna/gelkholhna khatpeuh kiciantakin nei in, limtakin zong semkhia thei ding hi. Mipi lungsim, uk, deih leh lunggulh, haksatna leh thanemna limtak theisiam in a kihualin na a semkhia thei leh mipi so a dom thei ding kipawlna kisam hi.\nTua in pawlpi lawhcin nadingin milip leh pawltampi a kikhen kisam masa pen lo hi cih hong lak hi. Ki-ukzia leh kipawlkhopzia tawm laihin limtak vaihawm khawm thei le’ng na lianpi leh a thupi zaw na tampi kisem thei ding hi cih hong phawksak hi. United Nations kici leitung kipawlna lianpen nakpitak a lawhcinna in vaihawm siamna leh tavuan limtak hawmsiamna pan hong kipan hi ci le’ng kikhiallo ding hi.\nRoman Catholic Biakna leitung kiuli tengah kizelin tangzai takin Rome pan Pope ukna nuaiah a om theihna zong tuabang uksiamna/vaihawmsiamna pan hong kipan ahi hi. Nasep leh tavuan hawmsiam le’ng milip then za, then tul i val phial zongin ki-ukna hamsa tuan lo ding hi. Mosi leh Joshua in Israel-te Egypt gam saltanna pan honkhia in, gammang lakah kum 40 sung limtak a makaih theihna dingin Pasian in vaihawmsiam thusim a lak hi: Israel nam 12 sung panin makai ding telkhiasakin tuate tawnin limtak vai a hawmsak hi. Minampi lungsim ngaihsun sakin, kipawlkhawm sak a, a lunggulh tawntung uh ‘khuaizu leh bawngnawi luanna gam’ Kanaan gam lutpih hi (Paikhiatna leh Joshua Laibu limtak sim in).\nThuciam Lui sungah tausang a tallang mahmah pen Babel tausangpi ahi hi. Noah hunlai, Tuiciin tunkhit ciangin mite pilna, siamna leh thupina a langsak dinga kibawl hih tausangpi pen tu hun tumlam ah gam/nampi lungsim piankhiatna a sut/kante’n thu gentehna in zang thei uh hi. Babel tausang pen thupi in a etlawm mahmah hangin a cim (collapse) dingin a kilam na hi lel tak hi.\nA tau cip pen a pammaih hilo zaw a, a lipkhap huai zaw thu in: a cip ma in minampi leh paupi khat a nei Noah’ suante pen tausang a cip khit ciangin nam tampi, pau tampi in hong kikhen uh a, kithutuah leh kipumkhat nading piang thei nawnlo hi (Piancilna 11). Tua mah bangin ZCF hong piankhiatna in a thupi pen leh a tawpkhawk i tunna lim (symbol) hisak liang ding i hiam ngaihsun pha ni. Kei ngaihsutna panin ZCF pen Zo minampi ngaihsutna (national consciousness) a om lai teng manglo ding a, hong kho semsem in hong manpha semsem zaw ding hi.\nI gamah Lungdamna Thupha hong tun cil lai in a Thu bek hong lut lo hi cih zong i tel ding hi. Zomi Baptist Convention phuat ding a kingaihsut lai in Lokhawh Sang (Agriculture Institute), Zato (Hospital) leh Laisiangtho Sang (Bible College) tawh phuh ding na limbawl uh hi. Lungdamna Thupha in khalam thu bek tawh kisai hilo a, pumpi cidamna, laipilna leh nek leh tak zonna ah cihtheihna tawh zong kizom hi cih mangngilh kei ni.\nLaphuah siam khat in ‘Jesuh pen samsiatna a kizelhna dong ah gupkhiatna a pia dingin hong pai hi’ na ci hi. Biakna in gupkhiatna i ngahna, Topa minthanna, itna leh hehpihna i phawkkhiatna ahih ding ahi hi. Khat leh khat kizomin, i kilem theih nading, kipawlthei in, i kipumkhat theih nading (Johan 15) leh nampi lungsim i neih theih nading i Biakna in hong sinsak hi cih lungngai kikkik ni.\nZo minampi ading bek hilo in leitung bup mikhempeuh nampi khat hi in, Topa lenggah huanah a om lenggah hiangte hi hang a, i lengggah kungpi pen Jesuh hi cih i tel semsem ding hi. Jesuh sungah pumkhat a suak ding hi hang cih i phawk den ding hi. H. Kham Khan Suan\nPrevious: Zomi a ka pian – 2 ~ Hau Za Cin\nNext: Florida Thupuak (26 Nov 2015)\nTulaai leitung thuthang pawl khatte


timestamp: atn

url: =ZCD Party MP Candidates teeldan thusunna ~ Go Sawm Khup :: ZOMI DAILY\nposted on 23 October 2019 at 9:39 pm Lomkholna: Gosawmkhup, News, Politics, Zomi\nMinam Party, Zomi Party, Zomi min suang Political Party hihna tawh leitung muntuam tuam a om Zomi khempeuh in muan leh suan in aneih Zomi Congress for Democracy (ZCD) Party in zingmah thaimah ciangin Khawmpi khat bawl ding hi cih thu ahong ginkhiat a kipan in Party Kivaipuakzia puahpha ding ci a lam-etna anei a om bangin, 2020 Kiteelpi ciang ZCD Party min tawh Kuanglui ding MP Candidates kiseh ding cih lam-etna anei ki-om in ka mu hi. Political Party cihciang Election ah lut a kiteelna tuh dingzong maban lianpen khat himah hi. Lam khat panin Party phungvuh ding sangin MP Candidates vai tawh Khawmpi a kibawl ahih ding pen khasiat huai in ka um hi.\nParty Kivaipuakzia puahphatna ding mimal ngaihsutna ka sunna tungtawn in khat leh nih in hong kupkikna sung ah, Party leh MP-te kizopna thukhun limtak khun huai hi ci inzong hong kum om a, tuamah bangin, Part MP Candidates bangci kiteel ding hiam cih dotna hong dong zong ki-om hi. Khawmpi sung ah MP Candidates kiseh ding vai a kipan, Party leh MP-te kizopna, MP Candidates teel dan cihte tawh kisai keima ngaihsutna leh tu khang hun tawh kituak, Democracy dan azui Party-te kalsuan zia pawl khat ka hong luikhia nuam hi.\nA masa in, Political Party a kiphuh ciangin Ngimna Bulpi kinei a, tua Ngimna Bulpite a tangtun zawhna dingin tua Party sung a Thuneihna anei Pawl-te (ZCD-NC dan) lamlahna (Direction) tawh Executive Committee (ZCD-CEC dan) pawlin madawk (Initiative) in ma pang hamtang hi. Tua Party in Kiteelpi sung ah teelcing in MP/MLA panmun angah uhleh, Party Ngimna Bulpite a tangtung sak dingin, Madawk CEC teng ban-ah, MP/MLA-te in ma pangkhawm theipah uhhi. CEC pawl in madawk in ma apan sangin, teelcing MP/MLA aneih ciangun Party Ngimna Bulpite lawhcingbaih zaw hi.\nTua ahih manin, Party khatin teelcing MP/MLA aneih aleh, Party CEC Pawl in MP/MLA tawh ma pangkhawmbek hilo, akisapna bangin a panpih kul hi. Tuaban ah, MP/MLA-te in Party Ngimna Bulpite atangtun theihna ding sem maw, semlo cihpen limtak encik in, Ngimna Bulpite atangtun theihna ding Maban tuamtuam, Gamvai tuamtuam asep theihna dingun thu apiak (Direct/Command) kul hi. Tua hileh Political Party cidam theipan hi.\nTua ahihteh, Zomi-te Party, ZCD Party in a Kivaipuakzia puahpha dingin kithawi ahihteh, bangci bangin MP Candidates teel ding a, teelcing MP-te in Party CEC pawl tawh bangci bangin kizom ding hiam cih thute limtak in khun huai mahmah hi. Tuabang thukhun kician omlopi in, ZCD Party ih kalsuan aleh lampi omlo a kalsuan Minam Party suak ding a zum huai mahmah ding hi. Tua sangin asuksia zaw ding thu in, MP Candidates sehna ah, bangci bangin teel ding cih thukhun omlo ahih manin, Makaipi thunei, adiak in, President leh General Secretary in ama mimal deihna tawh, Dictator bang danmah in avaihawm hun tung theizel ding hi.\nTua ahihteh, Democracy hun ah, ZCD Party in MP Candidates teel dan ding Thukhun sung ah limtak in khung masa a, tua khitciang MP Candidates teel ding kisam peelmawh hi. Ahih theih aleh Party sung mahmah ahzong Democracy zia leh tong zui in, Party Members-te, Mipite thuneihna zahtakna tawh MP Candidates ding teel ding, thusim omlo a mipi lungkimna leh theihpihna (Transparency) tawh kalsuan ding kihanthawn ni.\nKei mimal ngaihsutna leh ka deihsakna zui in, ZCD Party MP Candidates teel dan ding anuai a bangin kalsuan zia hong khungsuk ning.\nZCD Party MP Candidates Teel Dan Kalpite (Steps)\n1. Tu tung Khawmpi sung ah ZCD Party Kivaipuakzia puahphatna limtak in kikum in, ZCD Party buppi tawh kisai Party Thukhunpi zui in Thuneihna asang pen anei ding National Committee (NC), Gambup Kawmiti (Makai Pawl/ Upa Pawl / NaiNganLong SaiYa Kawmiti) kician khat lam/teel hamtang ding,\n2. Khawmpi sung ah ZCD Party Thukhunpi akim in a kikipsak zawh naikei aleh NC in Pi Mang thusun tungtawn in kikupna leh khensatna bawl ding, tua Party Thukhunpi zui in, NC in amanlang theipen in CEC Paw athak khat teel ding, Gentehna in 2020 February kha lapin Party CEC athak khat teelkhia ding,\n3. ZCD Party CEC athak in, ZCD Party min tawh 2020 Kiteelpi atuh nuam, Kuanglui nuam MP Candidates khempeuh kaikhawm ding,\n4. ZCD Party CEC in MP Candidates ding a ut, Kuanglui nuam Party Members khempeuh limtak sittel ding, muan huai maw muan huailo kan ding, akisap aleh thudotna (Interview) leh sittelna (Scrutiny) nei ding, tua tungtawn in CEC Pawl in MP Candidates ding a kilawm Party Members teng, Bial (Constituency) khat ah atawm pen Candidates (2) peuhmah tengkhia ding,\n5. ZCD CEC Pawlin atenkhiat MP Candidates teng khempeuh ZCD Party National Committee (NC) ah puakto (Nominate) ding. ZCD NC in Secret Vote zangin ZCD Party MP Candidates ding teel ding, (Hih pen Primary Election hipah ding hi),\n6. ZCD Party NC in ateel ZCD Party MP Candidates teng pen 2020 Kiteelpi ciangin ZCD Party min tawh kiteelna atuh dingin kiciamna, kipsakna bawl ding,\n7. ZCD Party min tawh MP Candidates dingin NC in ateel Makaite ZCD Party CEC a kipan Party buppi in tha neihzah tawh panpih ding…\nAtung a bang danin Minam Party Candidates ding pen Mipi leh Party Members-te thuneihna leh theihpihna tawh kiteello hileh, Party pen nidang a BSPP (MahSahLah) hunlai a Dictatorship kimakaihna tawh akalsuanlai suakmawk ding hi. Democracy zia leh tong a deihpen, Party min mahmah ahzong Zomi Congress for Democracy acingiat, Democracy ading a kiphut Party khatin MP Candidates ateelna ah Democracy zia zuilo a, lam hong pial in, nidang a zia leh tong Dictatorship zia hong zuihlai aleh, tua bang zia leh tong adeih Makai ahi a, Party Members ahizong, manlang takin a kihepkhiatna dingin mipi tha tawh kalsuan ding kisam ding hi. Tu laitak a Party Makaite sung ah kuamah peuhmah in Dictatorship deih peuhmahlo ding a, Democracy deih vive hiding hi cihpen akua mahpeuh in kithei hi. Ahi zongin, ih kalsuan zia ding, Thukhun kician om nailo ahih manin, lam kikhial theilai cih dingbek ahi hi.\nTua ahihteh, tutung ZCD Party Khawmpi sung ah Party Kivaipuakzia limtak in kikum in, akin theipen in kipsakna khat bawl a, National Committee phuh zawh ding kisam hi. Tuakhit ciang, NC in CEC manlang takin teel in, MP Candidates ding hong kaikhawm panleh Kawl Gam sung ah apicing pen Political Party khat bangin kikalsuan theipah ding hi. NLD Party nangawn in hong etteh ding hi.\nAtung a bangin ih kalsuan zawh aleh Zomi buppi in hong muang semsem ding a, tu laitak a ZCD MP teng inzong a kingaplai uhleh MP hong ngakkik hamtang zaw ding uhhi ci in ka um hi. A thupi pen in Democracy dan, Transparency, Party Members Rights cihte ahi hi. A kideihlo pen in Dictatorship ahi hi. Dictatorship dan zatloh a phamawhzel lohna dingin Khawmpi sung ah Party Thukhunpi leh Kivaipuakzia limtak in khung ni. Pu Go Sawm Khup\nPrevious: ZAM Thupuak :: 20 Oct 19 (Pilvang takin omsawm ni)\nNext: ZBCM Silver Jubilee vai tangkona


url: =Giabang Zuunni ~ Rev. Langh Za Kap :: ZOMI DAILY\nGiabang Zuunni ~ Rev. Langh Za Kap\nposted on 1 December 2015 at 8:14 pm Lomkholna: Article\nZogamah 1899 kumin Pasian’ thu hong tung aa, tu hun ciangin Pasian’ hehpihna tawh i gam bup a tam zaw tham in Pasian bia khin ta hang. Pasiang thu hong hat semsemin i gam, i mimam zong khangto mahmah hi cih i mu hi. A hi zongin a thupi mahmah pawl khat i mangngilh kha hi. Khangto i cih ciangin biakna, nuntak kalsuanna khangto, pilna siamna a vekin a khantoh ciangin gam khangto, minam khangto kici thei pan ding hi. I mangngilh khak zel leh i phawk khak loh thu tuamtuamte sung pan a nuai aa thu nihte i khantoh nadingin kikumin gia bang zuun ni.\nNgeina ih cih bang a hi hiam? Pu leh pa ii ngeina, beh leh phung khua leh tui minam khat ii gamtat kampau ngaihsut dan teng ahi hi. (Customs and traditions) Dr. Rechard Niebur in, “Ngeina ih cih pen Pasian’ bawlsa nate tunga a piang sawnsawn mihingte’ bawltawm a ki zomtoto kim leh pam cihna hi a, tua sungah kampau, zongsatnate, ngaihsutna, thucinte, leh thu upte, pupa ngeina, khua le tui beh le phung ki lawmtatnate, man ki seh man neihna (value) gamtat luhek dan cihte ki hel hi,” na ci hi. Leitungah Ngeina ki thupi ngaihsut mahmah ahih manin, kumsimin May 21 ni pen “Leitung bup ngeina khantohna ni,” ci-in ki ciamteh hi.\nLeitung pilna siamna leh biakna lamah i khantoh aa i thahat ciangin, i pu leh i pate’ Ngeina cih pen kiphawk kha lo thei zel hi. Leitungah minam tampi tak om aa, minam khempeuh in ‘Ngeina’ ki nei ciat hi. ‘Ngeina’ in i minam hong kip sak, hong it sak hi. Ei Zomite pen, u le nau Beh le phung a it pha diak, ngeina bulletin zu hawm sa hawmna-ah hamphatna sangin a ngeina bangin a hi ciatciat bek a deih minam i hi hi. Biakna lam a kikhan toh semsem ciangin i pu i pa Ngeinate dawi biak ngeina-in ki ngaihsunin pu le pa’ van pawl khat bang a haltum liang tampi ki om hi. Biakna leh Ngeina pen a kigal neih leh a ki do ding hilo-in a tonkhawm ding ahi hi. Biakna leh Ngeina i khen siam loh manin upna thu leh kalsuan zia-ah zong buaina tampi i tuak hi. Lai Siangtho siam Paul Tillich in, “Biakna in Ngeina ii zungpi hi a, Ngeina in biakna a etlawm sak form hi,” na ci hi.\nTu laitak aa a minthang Theology khat in, ‘Asian Theology’ hi aa i gam leh i lei i mun tawh kizui, Ngeinate tawh Pasian biak ding, thu sut ding leh lungdamna thu gen ding cih ahi hi. Gam thak (Mission) na sepna-ah zong amau ngeina tawh kalsuan pih Pasian biakpih leng lawhcing zaw ding hi cih makaite’ muhna ahi hi. I Zo Ngeina khuang le zam le zolate tawh Passian phat leng zong siatna om ding hiam. Pupa’ Ngeinate tawh Pasian i bia thei nai kei zongin i Ngeina ih theih ding leh i kan ding kisam ka sa hi. La phuak siam papi khat in hih bangin la na phuak aa…\n(a) Sian sinthu leh Pupa sinthu khang damtui bang gawm thei leng kilawm pen ee,\n(b) Ki lawm pen ee Pupa’ sinthu zong tung sianmang in ni bang awi hi, ni bang awi hi ee,! na ci hi.\nJudah mi te’n pawi thupi tuamtuam na nei uh a tuate sung pan khat pen “The feast of Tabernicle” kici anlak zawh lungdam koh pawi ahi hi. I Topa Jesu (Jesuh) in zong hih pawi na sim hi. (John. 7:10) Judah mite bangin ei Zomi te’n zong pawi thupi mahmah khat “Khuado pawi (Chin new year) cih i nei hi. Hakha te’n “Thlai thar” Falam te’n “Fang er, Hualngo te’n, “Kut” Thado-kuki te’n, “Cavang kut,” Kanpetlet te’n “Zudan” Matupi te’n “Cangzom” Mindat te’n “Graita-ei” Paletwa te’n ” A ning,” cih bangin min tuamtuamin na nei uh hi. Hih pawi pen anlak zawh ciang Pasian’ tungah lungdam koh pawi a hih manin, biakna sungah zong a zat huai mahmah pawi ahi hi. Pu leh pa te’n a bawl uh ciangin khua sung aa om dawite hawl khia, do ci-in a sing a suang satin kum thak na muak uh hi. Tua ahih manin Khuado pawi na kici hi. Anuai a late ngaihsunin Pasian minthan nadingin kanin zang siam ni.\n(a) Pupa phuhsa kum khuadona simsing bang ngil den hen aw,\n(b) Simsing bang ngil den hen aw, khang sawn momno te’n gia bang zuun lengee,\n(a) Hong kitawi vua, lia le taang aw, Pupa pian zil meei bang theng kuan ee,\n(b) Meei bang theng kuan Pupa pian zil, nahzu bang puah dih ni guai aw ee,\nTu hun ciangin i pu i pate’ ngeina a thei nawnlo bek hilo-in i pau, i lai, i late nangawn a theilo Zomi tampi ki om ta hi. Tua ahih manin, i gam i minam i it ding zahin i it thei kei hi. I gam i minam i it theih nading leh a khantoh theih nadingin gia bang zuun hun ta hi.\nI zo ngeina mangngilh loin Pasian thu zui Zomi Christian-te hi ciat ni.” (Dr. Kam Khen Thang). “Zomi-in kei ka piang aa, Zomi bangin ka nung ta,” (Rev. Khup Za Go).\n2. Unau khat hihna:\nI pu i pate Mongolia gam panin sen (China) gam leh Tibet gam kantanin chindwin gun dung zui-in kawl gamah na lut uh aa, tua panin khamtung gam (Chin State) Zo gam AD 1300-1500 sungin na luah na teng uh hi. Mun tuamtuamah ki busa ciatin phung le nam ki vawh ciatin kam pau tuamtuam hong piang khia hi. Zomite kam pau haute i hi a, Chin State sung bekah pau nam sawmguk (60) val bang om hi. Bangzahin pau i hau ta zongin hun sawt nai lo lai-in pau nam khat bek a pau minam i hi hi. I pu i pa te’n vokpi khat sa ne khawm, tui nak khat dawn khawm nu le pa a kiman ciat hi hang, ci-in sisan ki nai na unau khat hihna na gen uh hi. Zomite i vekin unau khat, pum khat a ki-it den ding leh a kikhen thei lo dingte i hi hi. Pilna siamna, hatnate khang to-in i om ciangin unau khat i hihnate i mangngilh kha thei hi.\nZomite i vekpi-in unau khat i hih manin, i gam leh i minam khantoh nadingin lungsim ki khatin mapang khawm den, kalsuan khawng den le’ng i Zogam hong paallun ding aa, i gam i minam in thupha ngahin Pasian min hong thang ding hi. Zomi te’n hih bangin paunak thupi mahmah khat nei hi hang, “Nupa ki lungtuak khua khat in zolo, khuata ki lungtuak, khua kua in zolo,” na ci uh a, tua banah hi bangin la na nei lai uh hi.\n(a) I tung solkha vang taang i cih, ak si’n zem a, a vang taang hi ee,\n(b) I khang damtui luan’ ging i cih, a kaih tam a, a luan’ ging hi ee,\nci-in la-in na sa uh a, hih la in pum khat banga na sep kalsuanna leh i manphatna hong lak hi.\nZomite i vekpi-in unau khat i hihna i pau leh i nam i phung te’n hong khen zolo a, unau khat banga kalsuan khawm den thei Zomite i hih nangin tun le zua, lia le taang aw gia bang zuun ciat ni.\nPu leh pate ngeina hoihte akem cing ding, a hoih lote puah a zuun ding, Ki-itna, ki pumkhatna, unau khat hihna a kemcing, a zuun ding, Pilna siamna, hatna masawn ding leh a tangzai sak ding, i gam, i lei, i minam bup a khangto sak dingin i biak Pasian in nang teekteek hong lamen hi. Ni tengin thum lo tau lo, ngaklah lo, kitat sat loin, GEEL NI, SEM NI, PUAH NI, ZUUN NI.\nRev. Langh Za Kap\nPrevious: Thuthang koici gelhding\nNext: Makai pawlkhat tungpan khaici hoihlo ~ Nang Khan Pau\nMCC- Tulsa: Sports Sunday\nSupna Lianpen! ~ Rev. Fr. Damian Dal\nPasal khatin a lawmngaihnu akhennop ciang kammal tawh agenloh gamtat pawlkhat ~ Job Cinpi\nLondon ah Apartment innsangpi khat meikanggawp in mi 30 val liam


url: =Tulaai Leitung Thuthang Tuamtuam Updates Feb 18,2014\n· Kawlgam ai-awh UN Mihing ngahding hamphatna humbit Palaaipi Mr Tomas Ojae Quintana Kawlgam sung muntuamtuam a zinkhit ciang Feb 18,2014 ni in Nypidaw ah Kawlgam kumpi zalian phawlkhat tawh akimuh ban ah Daw Aung San Suu Kyi tawh kongkhak kikalh khup in nai 4 kiho uhhi. Mr Quintana tutung kawlgam azinna peen kum 6 sung kawlgam tawh kisai anasepna ah atawpna khulzinna zong hi a zing Feb 19 niciang Yangon Vanleeng tualpi ah thukantetawh kimuhkhopna neiding a tutung kawlgam pan akaihkhop thukheempeuh March 17 niciang Geneva UN khawmpi ah vapuak ding hi.\n· Thailand gam Kumpi langpang Democratic party te in Bangkok khuapi sung aom Prime Minister zumpi teng khakcip in lungphona nei uha, Palik te in kiheem un ci in asawlsawl kawmkaal Feb 18,2014 ni in Lungphona anei mipite lak ah pawlkhat in M-16 thau tetawh palik te nakaap uh a langnih kikap huan uh ahihman in mi 3 leh Palik khat si in mi 60 liam uhhi.\n· Ukraine gam ikhuapi Kiev khuapi sung a om Parliament innpi Ukraine kumpi deihlo lungpohna nei mipi te in nasiatak in sungtumtawh sim in uh ahihman in palikte tawhbuaina kikaap Feb 18,2014 ni in piang ahihman in mi 7 si in 100 in liamna ngah uhhi.\n· North Korea gam te in mipi tetung ah lipkhap huaitak in gamta uha, adiak in North Korea gampan ataaikhia te China gamte in North Korea gam puakkik ahihman in kilawm lopi a thongkhiatna, Buanna leh thahna te mi tampi in thuak hi ci in UN te in Feb 17,2014 ni in taangkokhia uhhi. China ten bel Feb 18,2014 ni In hihthu mankilkel kei in Leitungbup thukhenzum atunloh nang kadaal ding uhhi ci in taangkokik uhhi.\n· Indonesia gam Bali tuikulh kiang pan tai 12 na tuipi sung ah Tuisung luutna sethawl Japan gami 7 te Feb 14,2014 ni in khuahun siatna hang in tuisung ah mang uha, miluang 5 Feb 17,2014 ni in kimu in luangkhat Feb 18,2014 ni in kimukik in luangkhat mangthang laai hi.\n· 2007 kum in gambup thukhun pi leh gambup ki ukzia abingkhawl sakna hang in thukibawl Pakistan Gaalkaap maangpi lui Pervez Musharraf Innphualzaang kikalhkhum napan thukhen zum ah micingtampi taktawh Feb 18,2014 ni in minutes 20 sung ongkah ah thukhenna kician neilo in kiciah sakkik hi. Thu khenzum pi akahding sial in lampi ah bomb nakisiah pahpah ahihman leh damlohna hang in zum kahman ngei lo zong ahihi.\n· Iraq gam Baghdad khuapi sung ah migilo te in Feb 18,2014 ni in mawtaw sung ah bomb siah in puakkham sak uh ahihman in mi 49 si in tamkhopkhat liam a inn le lo tampi sia hi ci in AP thukizaakna in pulaakkhia hi. HIh Iraq gam a biakna khat le khat buaina hang in nungkha sung bekbek in mi 1,000 si cizen hi.\n· Leitung gamtha haat gam 6 ahi US,Russia,French,China,UK , Germany leh Iran te nithum sung Iran Nuclear vaai kikupkhopna Vienna khuapi ah Feb 18,2014 ni in kipan ta uhhi. Gamtha haat gam 6 ten Iran Nuclear vaai nakhawl uhleh sum le paai vaai hita leh kigawtna kheempeuh lakhia nung ci uha, Iran te leuleu in ahihleh Nuclear peen meitha dingbek a kazat uh hi in nonggawtna teng uh na laakkhiat uhleh kamciam kongpiading ci in kikang geigai se uhhi.\n· Eygpt gam Sinai dungteng ah migilo te in Khualzin mite Bus Feb 16,2014 ni in Bomb tawh puakkhamsak uh a, Feb 18 ,2014 ni n hih migilo kipawlna ahi Ansar Beit Al- Maqdis te in khuazin mikheempeuh Egypt gampan kiheemkhia ding in thupia uhhi. Ahizong in Egypt kumpi te in hihthu hang in ahithei zah in haanciam in ihmulo liang in miglote kabeng ding uhhi ci in genkhia kik uhhi.\n· Khalkha khuapi sung ah ongtungding March khan sung ah CB Bank te in Branch thakkhat hongding hi ci in Feb 18,2014 ni in taangkokhia uhhi. Khalkha khuapi sung ah amasa peen Private Bank zong hipah ban ah hih CB Bank te in kawlgam sung bekbek ah Branch leh ATM mun 70 vaal ah neikhin ta cih pulaak beh uhhi.\n· Ethiopia gam pan Italy gam Rome khuapi tuding a leeng khualzin mi 202 apua Boeing 767 Vaanleeng khat Feb 17,2014 ni in ahawlpa zunbuuk sung aluut laaitak kum 30 apha ahawlhuhpan in apuapan tawhkalhkhum in Vanleeng ama utnalam ah nahawl a, Feb 17,2014 nimah in Switzerland gam Geneva khuapi vaanleeng tual bittak in bawhpih a, Swiss thunei te in nadawn tuahpah in Vanleeng hawlhuhpa amah le amah angawng ah khau thuahsa in kei peen Ethiopia gam Tuipi tung migilo makaai kahi ngei a, kagam uh ah thukhen thuakding kahihman Swiss ah buktheihna ongngn hing ci hi. Swiss ulian ten manphot uha, Feb 18,2014 ni in koi ci mawhmat ding cih nasia tak in kikum uhhi.\nZomto zelni ee\nKhialhna aom khaak aleh ngaihdambawm ah maw


url: = Gupna lampi ih cih in bang ahi hiam?\nDotna: "Gupna lampi ih cih in bang ahi hiam?"\nDawnna: Nagil a kial hiam? Pumpi gilkial na hi lo in na nuntak na sungah na khat peuhpeuh lunggulh na na nei hiam? Na lungsim sungah lungkim thei hetloh na na neih khak a om hiam? Na neih khak zenzen leh Jesu pen lampi ahihi. Jesu in, “Keimah in nuntakna khomun ka hihi. Kei kiangah hongpai mite a gil a kial ngei kei ding hi. Kei hong um mite zong a dang ataak ngei kei ding hi” a ci hi. (John. 6:35).\nNa buai kha hiam? Na nunna sungah lampi hoih ahih kei leh giimna amu zo lo bangin na om ngei hiam? Mikhat in meivaksuk mit in avak kik thei lo bangin na nunna ah aom kha ngei hiam? A om leh Jesu pen lampi a hi hi. Jesu in, “Kei mah in leitung khua vak ka hihi. Ka nung hong zui te in khuazingna sungah a pai kha ngei kei ding hi. Nuntakna khua vak a ngah ding uh hi” a ci hi (John.8:12).\nNa mai lam a bing kha ngei hiam? Paikhiatna ding lampi na zong hi na pi in, na han ciam na teng phat tuamna om lo in a mawk in na hun a bei thei zel hiam? A kicing nuntakna na neih theihna dingin lampi hoih na zong ngei hiam? Na zon leh Jesu pen lampi a hihi. Jesu in, “Kei mah in kong vang ka hihi. Kei tung tawn in a lutte in hotkhiatna a ngah ding uh hi. Amah pen a ut bangin tumzel lut zel ding a hih manin mun nuam a mu ding hi” a ci hi (John.10:9).\nMidang te in nanuntak na hong niam sak tawntung thei hiam? Na ki zopna pen a mawk na ahi thei zel hiam? Midang te in hong simmawh bawl tawh a ki bang thei zel hiam? Tua bang ahih leh Jesu pen lampi a hihi. Jesu in, “Kei mah in migi tuucing ka hihi. Tucing hoih in a tuu te adingin a nuntakna a pia hi…Kei mah in migi tuu cing ka hihi. Kei mah in ka tuu te ka thei a, amau te in zong kei mah hong thei hi” a ci hi (John.10:11, 14).\nSih khit ciangin bang piang ding cih na thei kha hiam? A khiatna nei lo pi in na nuntakna sungah hanciamna na nei thei hiam? Nuntakna in man nei lo hi ci in na ngaih sun kha ngei hiam? Na sih khit ciangin tawntung nuntakna nangah nuam hiam? Tua hi leh Jesu in lampi ahihi. Jesu in, “Keimah in nuntak kikna leh nuntak na ka hihi. Kei hong um mi khempeuh te a sih hangin a hing kik ding uh hi” a ci hi (John.11:25-26).\nLampi in bang ahi hiam? Thuman thutak in bang a hi hiam? Jesu in, “Kei mah in lampi leh thuman thu tak ka hi a, nuntakna zong ka hihi. Kei hong suang lo in kua mah in pakiangah a tung thei ngei kei ding hi” a ci hi (John.14:6).\nNa thuak gilkial na in khalam gilkialna a hihi. Jesu bek in hong dip thei ding hi. Khuamial thukpi a hem khia thei pa pen Jesu bek a hihi. Jesu in a kicing nuntak na ih ngah theih na ding lampi ahihi. Jesu pen na zonzon lawm hoih leh tuu cing hoih a hihi. Hih leitungah na nuntak sung adding ahi zong, na sihkhit ciang a ding ahi zong in Jesu pen lampi a hihi. Jesu pen hotkhiat na ngah theih na ding lampi ahihi.\nKha lam ah na gilkial denna, khuamial thuk pi sungah na gamman den na, nuntakna ih akhiatna na muh theih loh na, ahang pen Pasian tawh na ki khen hang ahihi. Eite pen mawh nei ih hih lam Laisiangtho in hong ngen hi. Tua ahih manin Pasian tawh ih ki gamla hi (Thuhilhna.7:20; Rom. 3:23). Na lungtang a hawm bang a, a om na pen na nuntakna sungah Pasian a om loh man ahihi. Pasian in eite a mah tawh ki pawl den dingin hong bawl ahihi. Mawhna hangin Pasian tawh ih ki gamla a, amah tawh ih ki pawl thei nawn kei hi. Ih mawhna, ih khialhna te hangin hih leitungah ih nuntak hun sung leh ih sih nung a nuntakna ah Pasian tawh a tawntung in ih ki gamla hi (Rom.6:23 ; John.3:36 ).\nPasiantawh bangci in ki nai kik thei ding ih hi hiam? Jesu in lampi ahihi. Jesu in ih mawhna teng hong lak khiat sak khin zo hi (2Cor.5:21). Jesu in eite tangin sih na hong thuak hi (Rom.5:8). Ih thuak ding thukhen na khempeuh aman hong lak sak khin zo hi. Ni thum khit ciangin sihna zo in hong thoto kik hi. Mawhna leh sihna zo ahih na hong lak hi ( Rom.6:4-5). Amah in bang hangin hih nate sem zenzen a hi hiam? Hih dotna pen Jesu in amah leh amah aki dawng kik hi. “Lawmte a ding sih ngam na sang a alian zaw itna om lo hi” ( John.15:13). Eite in nuntakna ih ngah theihna dingin Jesu hong si a hihi. Jesu upna leh amah pen ka mawhna hangin sihna hongthuak hi ci in ih up nak leh ih mawhna te hong mai sak in, hong sawp siang sak ding hi. Tua khit ciangin khalam ah ih gilkial na teng hong veng pah ding hi. Khuavak hong tang ding hi. A ki cing nuntakna ih nei thei ding hi. A hoih penpen lawm leh tuu cing hoih pen eite in ih theithei ding hi. Eite in sihkhit ciang a nuntakna a ngah a hihna ih thei ding a, vantungah Jesu tawh in atawn tung in ih mangkhawm ding hi.\n“Pasian in leitung mi khempeuh hong it mahmah a hih manin ama tapa a ummi khempeuh ki sia lo a nuntak tawntung na a ngah theih na dingin Pasian in atapa khat bek neih sun a hongpiak dong in leitung mite hongit hi” (John. 3:16).


url: =NA PAWLPI UH A DAM HIAM? – FGA Tulsa\nNA PAWLPI UH A DAM HIAM?\n– T. Shuan Lian, Shillong\nPawlpi i cih pen Topa Jesu, Gumpa leh Honpa a sang a, Topa Jesu nasep mabante sem dinga pawl a kiphut/phuan ahi hi. Memberte pen Topa Jesu in a sisan tawh a leite hi a, pawlpi tuamtuam tampi tak om hi mah leh, Pasian pawlpi khat bek om hi.\nPawlpi pen Khris Jesu sisan tawh a kilei hi a, a man zong tamin sang hi. A neipa thupi pen a, a neipa in leitungah a koihna hang pen kha lam a natna neiten damna a ngah nading, van-gik puaten tawldamna a ngahna mun leh gilkial, tuiduh dangtakten taina(satisfaction) ding Kha Siangtho ann (food) a muh na ding uh ahi hi. Pawlpi in a sep ding thupi pen in, leitung mun tuamtuam a Pasian thu tangko ding ahi hi. Pawlpi sungah a thupi pen leh a thunei pen Pasian ahihna i phawk ding kisam hi.\nPasiam lam a tawldamna munpi ahi pawlpi sungah, Na pawlpi uh a nuam zel hiam? Na ci dam uh hiam? cih dotna pen bang ci na dawng diam? A cidam zong i om ding a, a ci dam lo zong i om kha ding hi. Pawpi cidamlohna pen kua mawhpuakna hi ding hiam? A diakin ei pawlpi ciat ki-en pha kik lehang, Khenuai a kipan luzang dong nangawn a cidamna mun om lo a sa nim gawpnate, meimapite leh siluang liammate a om hi. Tuate pen a naai kisal lo, kitun lo, sathau tawh zawng kinomsak lo hi(Isai. 1:6) a cih bangin i pawlpia om kha hiam?\nI pu i pate a kipan tuni dong ciang pawlpi cidam zo nawn lo hi. Pawlpi sunga hiang (branch)tuamtuamten Pasian hotkhiatna i sang ciat a, tua hotkhiatna thu i sandan kibang lo ahih manin pawlpi in cidamloh lawh hi.\nPawlpi sungah thu deih luatna hang, huat nei, kiliansak, thukimpih haksa diak, cih bang thute a omna hangin leh, i thute a kikalhna hangin, pawlpi sunga hiang tuamtuamte cidam lo thei zel hi.\nPawlpi mi tuamtuamten haksatna neih dan kibang lo a, pawlpi pen mihing cidamte om nading hi leh kilawm ahih laitakin, natna nei (indisposed)te tawh zong omkhopna mun ahi hi. Pawlpi mi khat khit khat kidong ciat lehang, Tulai na pawlpi uh a nuam zel hiam? Na lawp uh hiam? Na cidam uh hiam? cih dotnate pen,LPasian hehpihna leh ompihna tawh cidam ung ei, ka thalawp laitak uh hi ei ci-in dawng thei leng lungdamhuai mahmah ding hi.\nPawlpi mite lakah pawlpi siat ding a deih leh a mindai nadinga a vaihawm nuam a om ding uphuai lo a, pawlpi mi khempeuh in pawl hoih ding i deih ciat ding uphuai\nhi. Ahi zongin pawlpi pen a pualam (outside) pana etlawm mahmah, thupi i sak mahmah, ahi zongin a sung (core) lam thuk lut leng a hoihlohna (abject) tampi tak om thei hi. Tua bang pawlpi om thei ahih manin tuate ngaihsun kawmin, i pawlpi sungtawng dong ciangah i ci a dam hiam? cih pen ngaihsuthuai mahmah hi.I vangam paina lampi pen duhhop takin eimah bek pai nadingin i bawl kha hiam? A kongkhak eimah bek i kitat nadingin i bawl hiam? Eimah bek i kingaihsut leh thukhenna ni hong tun ciangin i lung a dam ding hiam? Kingaihsun pha-in, i pawlpi sung, i kipawlna sunga cidam hiam? cih kidong pha kikkik ni.\nNa hoih na pha sema i kingaihsut laitakin i pawlpi pen lei leh vanah bangci bangin hong gen dingin na um hiam?\nLaitai /Oct2013 pan ki la kik hi.\n← Lungdambawl leh Holly paak\n"LAWH CINNA DING "KONG" KI HONG →


url: =Vondeih Kep Ding – 5 (Pau Khan Kap) :: ZOMI DAILY\nposted on 22 November 2014 at 2:10 pm Lomkholna: Article, Paukhankap\nVondeih Kep Ding – 5\nNitak an kanek khit ciangin Computer mai ah tu in na’ng kong khak ding kalai te kagelh zel hi. Zan (12) hong sat ciangin tawlnga dingin ka kithawi a, ka laigelh teng ka-et kik leh gual (5) khawng bek na hi pan hi. Lai gualkhat kagelh ding takpi nai (1) sung bang a kai ka hih lam ka kiphawk pan hi. Tua kawmkal ah khat veivei ciangin zan thapai zanhak liangin ngaihsun in gelh napi-ing in laigual khat na ngawn ka ngah zawh loh hun zong tam veipi tak om zen hi! Mi in laigelh ol paukhankapasak mahmah hangin kei adingin ahih leh haksa sa mahmah mawk ing! Tua ban ah nasim ciangin minutes (2) khawngin naman ziau hangin na Pa’n na phattuam pih khak leh ci-in zanhak dek liangin kong gelh ahih manin nasim khit ciangin paimang pahpah lo-in mun khat ah keem cing in nasim kikzel ding lunggulh ingh!\n“Khatvei Kumpi Pa in a nasem Mipil te kiang ah, “ banghang in ka mite’n kei a kumpi pa uh pen phinlcil lua ci-in hong it lo mawk uh hiam?Ka sih ciangin kaneih, kalam khempeuh ka nutsiat ding lamtak thei kha lo uh ahi tam? ci-in huisa ngeungau in hong dongh hi. Tua leh a Mipil te’n zong genteh na dingin tangthu ( fable ) khat hong gen hi.\n”Khatvei Vok in Bawng kiangah a lungkim loh na thu hong gen hi.” “ Mihing te’n nang pen hong it hong ngai mahmah napi’n, banghang in kei hong it lo uh ahi tam? “Nisim in na nawitui leh thawhbat te na piak manin zong mite’n na’ng pen acingh-adik ci-in hong ciamteh lailai uhi! Ke’n zong amau adingin kaneih khempeuh kapiak mah hilo maw! Ka pheisa ahi a, ka satak mahmah ahi zon ka pia hi! Tua bek hilo in kasa mahmah zong phekkeu in hong ne lai uhi. Kakhe te, kabil te zong mei ah em-in hong ne uh hi na pi-in kei hong it lo uh a, kei hong paakta lo uhi” hong ci hi.\n“A ha’ng ka upmawh khat om! Tua in banghiam cih leh ke’n ka nuntak sungin mihing te adingin na, kasepsak hang ahi tam”ci-in Bawng in hong dawng kik hi.”\nKumpi Pa pen a mi te-in a it loh na thu thei niteh maw! Tu laitak in Uruguay gam ah a President Pa uh ahi ‘Jose Mujica’ in a kha sum lak panin (90%) pen gentheih haksat thuak mite adingin pia in, a cianlai (10%) pen ama adingin koih bek ci zen hi! Hih bang mite etteh huai leh zahtak huai asa lo, mi aom tam ci ingh!\nHih bangin ih gamta pah zo kei zongin innmai aa, ei’ huh ding ngak a hong ding khutdawhngen te antangh khutpham khat beek na pia un maw!\nPrevious: Na Muhna Laih In ~ Khat Thang\nNext: Ka phawkkhak velval kanu kam – 5


url: =Cingno tawh lenna gam – 3 ~ Hau Za Cin :: ZOMI DAILY\nposted on 19 August 2009 at 9:28 am Lomkholna: Article, Hauzacin\nHello! Cingno maw… tuazah maw le… :: Nitak an ka nek khit uh ciang ka holim laitak un melmuhloh tongsan hong ging a, Nu Haukhek in “Hello” ci a a hopih khit ciangin kei lam hong mit-hem giaugiau a, tua tak ciang lawmngai ngeite kiho bangin kei hong hopih nuam khat hi ngel ding hi ciin theisiam pah hi.\nKa upna a takpi na hi a, ka khut ah ka tawi khit ciang, “kua a?” ka cih leh Nu Lun hi, hong ci a, “Ngaih Anglai Ah Niangbawi nu pen hi,” hong cih khit ciangin, “aw thei lua ing ei” ciin ka bil ah koih to in ka muk pan, “hello, Niangbawi nu maw?” ka cih leh, “hi mah ing ei” hong ci a, “a na nuam khin khian si ing e maw” ka cih leh aman zong theisiam pah ahih manin ka nih un khitui kaai liangin ka nui thapai uh a, ka kihona uh ka zomkik pak thei kei uh hi.\nNgaih Anglaite lenna gam ahih manin Ngaih Anglaite cih dan i zatsiam kul hi. Ngaih Anglai Ah te kammal zangsiam kei leng pilna sin nuam laikung tawitheilo, football kimawl ding tukpeng sui theilo tawh kibang ding hi.\nCidam a nong tun lungdam ei. Zingciang kikhopna ah kimu ni ei. Kikhop zawhciang Khuado zong kizang suak ding hi a, nuamtak in zangkhawm ni e ci a NU banga hong hopih ciauciau ciangin ka inntek hanhan a, Zomi Innkuan mi khat ka bang pah hi. A zingciang hun dingte ka ngaklah mahmah hi.\nTua banga lum dinga ka kithawi laitak uh phone hong ging leuleu a, nupi te pau leh ‘hong hopih leh ka cih pen’ hita hi, ci pah mai ni. A birth-day ni a ka hopih lai mah bangin a aw nem a, a awsuah ngaihbangin, i duang hong zen hi. …zop lai ding… Dr. Hau Za Cin (Phuitong Liim)\nPrevious: Sushi Hual – 2 ~ Hau Za Cin\nNext: Cingno tawh lenna gam – 4 ~ Hau Za Cin


url: =Australia gamsung ah phalna neilo agukom lakah Malaysia gammi tampenpen (mi 62,000) :: ZOMI DAILY\nposted on 7 June 2018 at 10:58 am Lomkholna: Australia, Malaysia, News, Sawltak, World\nAustralia gamsung ah omtheih nading phalna aneilo, Visa abeikhin, Permit atawilo Malaysia gammi bekbek 62,000 bang om uhhi. Australia gamsungah gamdangmi tuabangin illegal in aomte lakah Malaysia gammi pen atampenpen cih SBS News pan kiza hi.\nAustralian Department of Home Affairs te genkhiatna ah 2016 panin 2017 kikalsung bekbek inzong Malaysia gammi visa abeikhit ciangin aomsuak Overstay 10,000 valbang om cihi. Kumkhatsung bekbek inzong Overstay atampenpen Malaysian gammi temah hipah a, tuazom ah China leh US ahihi. China pen mi 6500 hi a, US gammi pen 5000 ahihi.\n2016 panin 2017 kikal Department of Home Affairs te’n gamdangmi phalna neilo in Overstay aomsuak mi 15,885 te pawlkhat hawlkhia in, pawlkhat Detention thongsung ah koih uhhi.\nOverstay in aomte pen agamah Deportation kipuakkik thei a, tuaban ah Detention thongsung ah kikoihthei hi. Tuabek thamlo, tuabangin Overstay aomkha, amau gamah aciahkhia tezong atawmpen kum 3 sung Australia ah alutkik theiloding in Visa ki khakcip, Visa Ban in kikoih hi.\nAustralian Immigration Authorities te genkhiatna ah tuabangin illegal in aomte sungpanin sehthumsuah sehnih pen Legal Visa tawh Australia gamsung alut masa uh cihi. Tuabangin Legal Visa tawh alutkhit uhciangin omsuaksuak uh a, Visa beikhin himahleh kum 2 sungbang omsuaksuak uh cihi.\nTuabangin illegal in aomte sungpanin mi 20,000 bangin nasep guksep uh kici hi. Legal Visa tawh alutte pen Visa namtuamtuam tawh alut uh hi a, tualak ah 70% pen Visitor Visa, 15% pen Student Visa, 3% pen Working Holiday Visa cihbang tawh alut uh ahihi.\nAustralia gamsung ah Overstay in aompen khangsemsem a, abeisa kum 5 hunlaitawh aki tehkak ciangin Overstay in aomsuak pen 6% bang khangtogawp hi.\nAustralian news portal khat ahi SBS News tetawh Interview abawl Malaysian gammi khatin agenkhiatna ah Visa neilo, illegal in gukom pen kilauden, ki patauden hi. Adiakdiak in Police tetawh kituahkhak ciangin ki lauthawng mahmah hi. Nasep kuankhiat lohbuang innsung ah ka omcip denzaw hi ci’n genkhia hi.\nAmahpen Australia gamsung ah kha 3 Tourist Visa tawh nungkum in alut ahihi. Alawm te khatin Australia gamsung natunkhit ciangin naseptheih nadingin Working Visa hong ngahsakning ci’n AUD2,000 (RM6,077) tawh kamciam hi.\nAhi zongin aphual atun taktak ciangin ageelna bangin lemtheilo a, Tourist Visa zong beita hi. Extend bawlding ahanciam hangin ngahlo sawnsawn a, anunung ah Malaysia ciahkikding sangin, Australia gamsung ah illegal tawh omsuakding khentat hi.\nNew Zealand gamsung ahzong abeisa February khasung in Malaysian gammi phalna neilo illegal in aom mi 200 kimankhia in, agam ah kipuakkik uh cih kiza hi. Malaysian gammi tezong migam ah cimawh dongtuak tampi omkawikawi veve uhhi. Sawltak #zomidaily\nPrevious: Kamciam manlang kei in\nNext: Malaysia Airlines sungah Bomb kapua ci’n Passenger te alauthawng sakpa kum 12 thongkiading in thu kipia


url: =Pumpi sung nasepna te leh ngaihsutna :: ZOMI DAILY\nposted on 31 December 2018 at 12:45 pm UTC+9:30 Lomkholna: News, Siamsin\nCi tawh zasan tawh gamsuaklu tawh kihel in pakan khatsungah ki koih hi. Ni lah sa ahihmanin a thuk lim a kisak mahmah hun ahihi. Naupangte in ne ziahziah in thuksa pipi, thak sa pipi kidik hathat uh hi. Tualaitak mahin naupangkhat in a khutah suaklu pumkhat tawi in na nek dingin na khut ah hongpia hi.\nA thuk na duh laitak a hihtawh la in nakam sungah na pet to hi. Thuksa na hihmanin na cil hong phul hi. Hih lai nasim laitak in nacil hongphul khathei ding hi. Hihpen na kamtawh a taktak in suaklu na nekloh hangin nacil a phul ahihi. Tua pen nakhamit tawh na muhna leh na ngaihsutna in na pumpi sungah na hongsem ahihlam honglak hi.\nCilphulna pen kamsung ah a phul hi ziautawh ki banghi. A hihhangin kam sungah hong phultheihna dingin gilpi, gilzangsung, khuakbu sungleh sizang sazang sungkhempeuh ah kizel masa hi. I gennop thu taktak pen na lungsim ngaihsut thu in na pumpi tung, na pumpivan khempeuh tungah na sem hi cihthu a gennuam i hihi.\nMipil in ki ngaihsunsun leng ih khuak hong hoihtuam ding hi. A cidam in ki ngaihsunsun leng i ci damtuam takpi ding hi. Ih ngaihsut bangin a piangdingin ih pumtung nate in na sempah lian hi. Ngaihsutna pen i thupha naak, ih nuntak na naak ahihi.\nLeitungah mitampi a omlakah nangpen nanga’ding bek mah na hihi. Pasian in midang tawh a kibangin hongbawl hetlo hi. Nanga’zongh mipia lo aa mite a’zongh nang hongpia hi tuanlo hi. A tuam vivel a kicing sitset in Pasian in hongbawl hi. Book Ref: Baihlamtak a Nalianpi Sepna/ Siamsin Library\nPrevious: Mihing le Lungsim\nNext: Phalbi tunma in hong pai in ~ Zam Khat Kham


url: =Ni 11 sungin gual zawhna om!\nDear: Zomi khempeuh.\nZomi khempeuh gualzawhna leh hi bangin sem khawm diamdiam, pan khopna in hoih tak minam pi ding kipho lakna taktak ahi hi. Ni sawm leh ni khat sungin Tungzang khuapia , minam kisim nading Campaign ah mipi 700 valte lungdamna leh Zomi hihna, Myanmar Census tawh kisai-in khua' kiim khempeuh kisam in kihel kim thei ciat uhhi. Hih Zomi te' hihna leh kipho lakna tawh kisai-in Zomi te mailam ding thangah huai leh lawpna tampi Topa'n hong musak ahih manin minam ading thungenin ma pang ciat ni' Zomi te!\nZomi I hihna, minam khat I hihna leh Zomi te thute zong Pasian thugen mah bangin tangko zel ding thupi kasa mahmah hi. Hihna atel aom hangin atello zong om hi, Pasian thu zong i theih hangin hoih takin cialpi na om kei leh vantung gam tun nading thu zong kitel lo zel thei hi. Minam khat I hih mah bangin minam kalsuan zia, minam vai maban te leh minam khat kipum khat theihna thute mikim tungah tui bangin buak kiim zo leng Zomi te kino suah mahmah dingin ka lam en hi. Zomi akihel khempeuh Niangtui leh Moh kivak khual pana sapna tawh paite vok khat tawh sun an nekpih uh hi.\nGualzawhna dingin eite hanciamna tungtawna, Topa'n hong piak ahi hi. Tungzang khua ah milip kisim sungin zong amunmun pan laihawm tampi om hi, 914-ZOMI cih loh nading thuging virus tampi om hi. Tua Lai kihawm/ lai ki at thute khempeuh hoih mahmah tase leh Zomi cih kammal it huai leh deihngiat uh ahih manin laidal cinglo dek phial zahin Zomi ki-at diamdiam uhhi, hih pen Topa' hoihna hang hi. Pasian muanga kalsuan I hih mah bangin Zomi te kilungtuak ngiatna te in thaman i ngah ding ahi hi.\nGam khangto sate zong eimah bangin tualniam uh hi, khantohna I delh laitakin lampial khial kei ni' makai leh mipil ten lamman I ngah nadingin mipi tawh kikhut kilen in mainawt to ziahziah ni' hi bangin vaite apian theih nading in Tungzang kipawlna pan TGA mintawh Sia Hangpi ZIUSApanin huhna Ks200,000 hong ngah saka tua zom ah Tungzang khangno kipawlna TYA in kiallap in huhna $1,000 kai khawma Zomi Zogam ading Pasian masuanin na I sem ciat hi.\nAnuai ah et theih dingin pawl khat Video in kong khah uha lunglut ten na et sak unla khialhna leh kilawm lo om leh kimai sak ni' maw' Lungdam.\nZomi hihna sungah.\nTungzang khua (2014)


url: =Berlin khuapi a Christma Market Lorry zanga migawilum sakpa kithatta ~ TK Lian :: ZOMI DAILY\nposted on 24 December 2016 at 1:07 am Lomkholna: Germany, News, Thangkhanlian, World\nDec. 23, 2016: Pizing ni (Monday) in Germany gamte khuapi Berlin a Christmas market suamna dingin Poland gammi lorry (van puakna mawtaw lian) hawl lai that in, a lorry laksak laksak in, tua lorry tawh Berlin Christmas market suam in mi 11 a phulumsakpa Anis Amri kici Italiy gam-a Milan khuapi nawlah kithat ta hi ci-in Italy ulian ten pulak uh hi.\nItalian Interior minister Marco Minniti in Rome ah news conference a neihna ah Amri pen Milan khuanawl Sesto San Giovanni ah police ten a car hawl 3am (02:00 GMT) kiim in routine identity check dingin khawlsak uh a, police ten a ID lak dingin a sawl uh leh Amri in a thau la khia ahih manin police ten kap uh hi ci hi. Marco Minniti in Amri pen kum 24 mi hi a, Tunisia gammi hi ci hi. Amri in a thau kap man a, kikaptuahna hangin police khatin zong liamna tuak hi ci-in gen beh hi.\nBerlin Christmas market kisuamna hangin Europe sung khempeuh ah Amri nasia takin kizong a, hih mun a kisuam khit lianin zong Pakistan gamgi asylum ngak khat ki-ummawh in kiman hi.\nHih Christmas market kisuamna ah lorry in mi 11 a phuklup banah a lorry in biakinn kianga om Christmas gifts leh snacks zuakna sing a kibawl bukno (hut) khat zong phusia hi. IS ten ko gamtatna hi ci-in pulak uh a, Amri sihna tu zong tu ni-in, “Berlin Chrismas market suampa kikaptuahna ah si hi,” ci-in Amaq website panin tangko ta uh hi.\nGermany North Rhine-Westphalia (NRW) state Ralf Jaeger in counterterrorism ulian ten November kha-in Amri in ngongtatna tawh Germany suam sawm hi cih thu kiza hi ci hi. Berlin prosecutors ten Amri in Germany a suamna dingin a automatic galvan a leina dingin inn buluh dingin ki-ummawh hi ci uh hi.\nRelated: Australia, Melbourne ah Christmas ciang Bomb asukkhapsawm mi 7 kiman ~ ZD\nItaly police ten Amri a thahna hangun German Foreign ministry spokesman Martin Schaefer in Italy ulian ten hong kithuahpih hi ci-in lungdam thu ko hi.\nPrevious: Singapore ah Kawlzatui “Ananda Thukha” neklohding in thuneite’n pulak ~ ZD\nNext: Official Laiphah ~ Pu Zokhai


url: =CIIMNUAI INNKUAN THU. Agelh ~ Dr. Khup Thang - Laibu Saal\nHome > Thuluui/Articles > CIIMNUAI INNKUAN THU. Agelh ~ Dr. Khup Thang\nCIIMNUAI INNKUAN THU. Agelh ~ Dr. Khup Thang\nCIIMNUAI INNKUAN THU.\nAgelh ~ Dr. Khup Thang\nKawlgam, Vaigam leh Bangladesh gama om eimite pen i ham i pau, i ngeinate in, innkuankhat i hihlam hong phawksakin, suulkhat ah a kualkhawmte i hi hi. Pu Songthu, Songza, Zahong, Zakhai, Songkip, Songmang, Songhen, Lunkim leh Lenthang taangthu nei a, khul, chinglung pan kipiang hi aciteng innkuankhat hihang. A zawdeuhin, mintap (minpu) neite, Dawibom (pusa) abiate, Leng Tong Hoih leh Khalvompu, Ching Khup leh Ngambawm, Thang Hou leh Lian Do, Gal Ngam leh Hang Sai, Benglam(Penglam), Neino leh Nantal, Temtatpu tangthu aneite khempeuh, papite pau leh zangkhatsuan i hilel hi. Khatveivei kampau i awkaih tawmcik-khat a kilamdan manin, minamtuampi kisakha in unaukhatkimlai khatlekhat kisimmawh in, kisutuah, kihawlthawh in, i omkhazeel a, gal in kinei in, i na kisimngei hi. Tudong ciang i innkuan (community) sung damthei nailo hi. Bangzahin i kituamgen in, melma (gal) in i kido zongin tunin Tun (Chun) sung khatpan apiang unau sanggam i hih lam phawkciat veni cih pen keima deihna ahi hi.\nI pu i pa te’n khuasatna thu agen uh ciangin, “Khul ah kipiang a, Zawm ah kikai hi. Khawlkip ah kikhawl masa a, Tete suangphuhna pan in, Ciimnuai ah kiteng hi.”ci-in khang kivaikhakna in na nei uh hi. Hih Ciimnuai i cih pen khamtung gam i tuncil a i teen masakna khuapi i khuapi masapen hi ci-in i thei siangta hi.1420 AD kum pawl hi kha dingin kiseh thei hi. “Mikang hong khan hun in, Ciimnuai ah inn 30 om lai a, Twel Nin in hausa sem hi ci-in Mikangte’n ciamteh hi.” Ciimnuai mun pen, Tedim pan saizang zuan a i pai ciang saizang khua lutmadeuh mual a kidawh iueu na munkhang, tualmual nuaiteng hi. Tuhun saizang gamlim dung zui-in cileng, “Ciimnuai i cih mun pen Saizang leh Phaileng kikal Meiteigun ciang leh Tedim-Saizang mawtaw lampi khangsiahteng hi.\nCiimnuai khua-ah pu Songthu in hausa semin a zitawh ta aneih pahloh ciangin azi i naunu Pi Nem Nep (Nem Neh) tawh tapa khatnei hi. A tapa pen Guite ahi hi. Pu Songthu in azipi tawh tapa hong neikik veve hi.\nKampau Thu Theihhuai\nEi unauteng Ciimnuaikhua i teenkhop lai-in kampau namkhat bek mah kizangin ki-um a Thado pau ahikha tammaw acizong omkawikawi hihang. Banghanghiam i cihleh Multi-language Dictionary vai a linguistic survey a bawlte in, Zomi/Chin/Asho/Mizo pau a tamzaw pen Thahdo-Kuki pau sungah na kihel ahih manin, kampau lakpan a luipen hikha dingin ummawh uh hi. Carey leh Tuck in, kampau tawh kisai hibangin naciamteh uh hi. “Thahdo pau pen a kizatcil hun kiciamteh zolo hun apat (since times immemorial) kawlgam sungah nakizang khinta hi… a maute’n mibup taangin min a neihloh hangin a kampau uhpen Thahdo pau naci uh hi. Tawlkhatkhit ciangin khlangkhlang kici uh hi. Kampau pen, mikhat in tapathum nei-in, a u pen in Laamzangpau, anihna pa in Thahdo pau, a thumna pa in Vaiphei pau leh pawl khat in Manipore pau na zang uh hi.”1 Thahdo pau pen paului ahi nak leh nidangin Thahdo pau kicilo ding hi.\nCiimnuai Innpi pa Pu Thahdo ahi maninleh Thahdo minthanna tawh Thahdo pau na kicikha hithei ding hi. Falam gam, Hakha gam, southern Chin hills, Mizo gam a tengte leh Ciimnuai Zomi i kikhenma i zat pau hikha thei ding hi. Paului pen i omna munciat a pau thak tawh akipsak pawl leh tualgal hang-a paukhem, pausim (secret word) zanga kampauthak azang pawlkhat ki-om kha theih ding hi. Paukhem tamzatte in, pau lui tawmzat ding, paukhem tawmzatte in, paului tamzat khathei ding hi. Paukhem a zanglote in paului zanga pauthak tawh kipsak ding hi. Paului tamzatte pen Chin/Zomi/Kuki kampau adang zang te’n zong, paului azatlai uhleh telpah ding hi. I zat kampau, paului tammaw athak tammaw cih eimau ciat in i ciapteh theih ahi hi.\nPa Awn Za Pau, Saizang (Deputy Superintending Engineer) in hibangin gen hi, “Saizang khua pen i khuapilui ahi hi. Thahdo khan, Thahdote innmunlui, pupa ngeina vanzatte tuni dong ciangin leisung pan kimukhia thei lai hi. Kaphungtong upen Thahdo pau vive ahi hi” (10.3.2003). A paisa kum 400-500 hun lai-in Tedim pau, Tedim mi, Tedimlai cihzong na om selo hi. Prof. Thang Za Tuan in, “Tedim pau, Tedim mi cihzong omlo in,… I pau teng kigawmgawm vek ahih manin Tedim pau (Kamhau pau), Tedimmi i cihkhak hilel hi” ci hi. Tedim gam thu lamdang khatin, ‘Tedimpau om a, Tedim mituam omlo hi,’ omlo cihthu a hihi.\nMigration Leh Minthak Ngahna\nCiimnuaikhua-ah suanlekhak nei-in, gam khamzo nawnlo ahih manin, gamhoih, gamnuam zong dingin kuankhia uh hi. Pu Suantak bawngin sih omna munzang a teng uh ahih manin, “Sihzang” kici a, Pu Songphut leh Thawmte behteng gamsai pona munah teng uh ahih manin “Saizang” te kici pah hi. Pu Hang Hill leh a naupa Milun makai-in Balzang zotulak (a votna gam) ah, a teen manun “Zote” a kici hilel hi ci-in Pu Thang Tuan, Mualpi in gen hi (Sang gam Zote’n bel Pu Zo suan hi-ung ci uh hi). Tua mah bangin mual vaiphei a tengte “Vaiphei”, sim (khua lumna gam) lam a tengte “Simte,” teipi pona zang atengte “Teizang,” Khumvumnuai a tengte “Khumnuai mi” kici pah hi. Tulaitak i kilawhna i beh, i phung i bawng minte pen Ciimnuai ah i teenkhoplai-un, a vengminte hi a, tua minte minammin, behmin peuh i sakkhak ding ka lauthawng hi. Ciimnuai pan i paikhiat ciang kimkhat Tripura leh Bangledesh (c. 1725), tu a Mizoram (c. 1765), Assam leh Manipur (c. 1810-37), Southern Manipur (c. 1870) khawng na tungin, kimkhat Tripura lam tung te’n “Cuci” or “Kuki” ki cih minthak na ngah dep uh hi. Manipur tung masate’n “Khong Jai (Khongsai) ci-in minthak naphuak uh hi.2 I theihloh kalin Mikang leh Vaite’n Kuki kici minthak hong pia sawnsawn in, International level ah Kuki zong i hi veve hi. Dorothy Woodman in, “Manipur phai (plain) a, a teeng Chin minamte pen Kuki ki-ci-in kilo hi”3 ci-in na ciamteh hi. A nungnung lama Manipur paikhiate in “Paite” ci-in min kilo hi. Tua ahih manin Ciimnuai-mite pen sak leh khang ah teng kawikawi i hih manin Zomi, Kuki, Chin hikeng acih aleh, thu kankhollo, lai theilo tawh i kibangkha ding hi.\nI teenna mun zui-in i pau, i awkaih a kilamdang hibek a, i mi, i beh, i phung a kilamdang i hi kei hi. Sanggam laizom i hihnaleh beh leh phung te tungtawn in tomcik enkik dih ni.\nGuite beh sung pan Thahdo-Kuki, Zote, Hualngou, Lushei, Ngawn, Paite kam a zang om kawikawi-in, tua in unau ahih lam hong laktel hi. Mipawlkhat in Samte beh pen Zote hici napi-in, Falam gam aom Samte beh khempeuh in, taangtawng a kipan Thahdote mah na kici ung cileuleu uh hi. Sia Sawm mate/taithul, (R.C Khampat), in Mangtuang leh Manlun simloh Zo asit taktak omnawnlo hi ci-in kigen kawikawi ta hi” ci hi (29.7.2000), tuakhit ciangin Haokip te’n zong amau tawh behkhat in ci-in ciamteh leuleu uh hi. I phung pen milui mimasa Ciimnuai tuul sung aluah masate Pu Songthu, Songza, Zahong, Zakhai, Songkip, Songmang, Songhen, Pu Lunkim, Len Thang te suanlekhak vive hihang.\nTaangthu i cih pen kheltheih leh behlaptheih a hikei hi. Bangzahin i kituam gengen a, kidangbawl in gal leh sa in i kido zongin unau kitawng unau kido i hilel hi. Tu a kipan hong it Topa Jesu sisan in i pu i pa a kipan i mawh i khelhnate maisakin, innkuan lungtang neiciat in, i omna peuhah tuibang luangkhawmin, kipumkhat na tawh kantohna lam mainawt ciat veni.\n(Hi ci paper hi Galngam paper (8.2.2004) sunga kalak a tamzaw ahi hi).\nCiimnuai Khuavak Volume (2)\nCiimnuai Khuavak Volume (2) Taangthu Thuluui/Articles\nUnknown January 13, 2018 at 6:18 AM\nFor your information, we are the Chin from China, and Jahong Jakhai Songkip etc are not with us\nItem Reviewed: CIIMNUAI INNKUAN THU. Agelh ~ Dr. Khup Thang Description: Rating: 5 Reviewed By: cinpuzomi


url: =America taangthu (Brief History of America) (1) « Nikonghong\nHome » USA » America taangthu (Brief History of America) (1)\nAmerica taangthu (Brief History of America) (1)\nTopa in thupha hong pia hong laamsaang aa, tuni ei Zomite zong leitung muntatuam kitheng, mutatatuamah kiteang zo ahikom lungdam huai hi, Pathian min ih pok hi. Himakale, Leitung mun tatuam theng ih hihang mun theampoah ngual minamdangte nungzui in nungta aa leitung bo dong ngual minamdangte To in ih neitu zong hong piang thei bupsaap ngawl hi. Atatuanin, ih thetna ngam ii thu le la bulpi ahi taangthu (History), ki-ukzia (politic), thiamsinna (education)…etc cite zong heakpui zo leang hoi mama kasa hi. Americaah Zomi tam mama kiteang zo ahiciang Americate taangthu heaktu kilawm pawlkhat entek tawng ci in hong paa ing.\nTuma kum 35,000 hun lai in, leitungah lei le tui se, khen 2 in ki khen liinlian hituak hi. Tuazawk ciang leitanghpite (continent) dadam in hong ki khekhen aa, kum tam mama hong ki khekhen zawk ciang tu ni ih heaktek ahi, North America leitanghpi, Asia leitanghpi, Europe leitanghpi, Australia leitanghpi le Africa leitanghpi ci te hong piang hi. Tuma kum 120000 hun ciang in, America leitanghpi le, Asia leitangpi kilaklaw kilometer 1500 bang a lian tuikhalh in memat hi tu in ki-um hi. America leitanghpi tungah ateang masa belh mihingte in tua tuikhalh zui in Asia leitanghpi sang pan hong tum aa, America leitanghpi tung Alaska-ah hong teang hi. Taangthu kanhte-in Hohokam, Adenans, Hopewellians le Anasazi minamte hi ci in taangthu (History) sungah ciamte hi.\nHi minamte in thangsang khua lumna hong zuan susuk aa, America leitanghpi nitumnasang ahi Pacific tuipi dung, mual kawm luamkawm, sennial ngam le Mississippi ngnun dung zui in hong teang uh hi. Ahang kitel thiang ngawl hikale, tua minamte sea tawm vei zawk ciang hong mong siat aa, tu lai American Indian ih ci minamte sungpan Hopi le Zuni akina minamte in thaa hong haat aa, hong ki zel laleao hi. Asia leitanghpi sangpanma hong tum hi tu ki-um hi.\nMikangte Europe pan in tuipikuang (ship) taw tuipi kantan in khual hong haw thei aa, America leitangpi amu hun in, America leitanghpi tung ah American Indiante million 2 bang mimal omtu in taangthu thiamte-in um hi. Pawl khat in tasea sang zong tam zaw tu in um hi. Europe pan in America amu masaphitbel se, Christopher Columbus ci in kiciamte hikale, ama thetma Greenland ngam pan Norse minam, Erik akicipa in 985 kum in natheng zo ci evidence tam ma ki mu aa, Erik ii tapa Leif in 1001 kum in Canada ngam sung na vaak kakoai zo ahina evidence zong tamma ki mu kikik hi. Amate ii tenna inn luite ki mu kik aa, carbon dating method taw akumtu atuatkik ciang, Christopher Columbus ii America leitanghpi amuma kum 500 kiim khawng hun ci sea ki tel hi.\n1490 kiim khawng ciang Europe mikangte in tuipikuang taw, Europe leitanghpi pan nitumna sang khualhaw leang Asia leitanghpi theng hamtangtu hi ci upmawkna taw hong kidem siasua aa, ahanciambelh in British, Dutch, French le Spainte ahi uh hi. 1492 kum ciang in Italy ngam Genoa khuami ahi Christopher Columbus in America leitanghpi ii thangsang Caribbean tuipi sun ah om tuikulno khat ii tungah kal hong suan in hong theng thei hi. Himakale, ama in akhantawntung America leitanghpi (main land) se amu ngei bua hi. Tua zawk kum 5 ciang in Italy ngam Venice khuami ahi John Cabot in England kumpipa naa asepna taw America leitanghpi (main land) tung hong theng thei hi. Ama muna thu sea tawm veino sung kimangilpai hikale, Britishte in America leitanghpi se koma muphit aa, koma hi acithei natu thu honghi hi.\nKum 1500 zawk sung, Spainte hong haat mama aa, America leitanghpi sung mun tatuam hong theng kakoai hi. Juan Ponce de Leon in 1513 kum in Florida theng hi. Hernando De Soto in 1539 ciang Florida thengbek hi ngawl in, asungsang hong vaak aa, Mississippi ngun hong mu hi. 1540 kum ciang in Francisco Vazquez de Coronado in Mexico hong theng aa, saksang hong vaakto aa, 1522 ciang in Spain kumpipa in tua munteng\nCoronado le a ngaalkapte\nSpain ngam sua hi. Ama in Arizona sung Grand Canyon dong hong thengto hi. Spainte in thangsang pan saksangah a-ngam hong kakeak hun in Europe mikang namdang teng zong in nisuana sang pan in amate leitangtek hong keak susuk hi. Tua ngam keak in a dadiangte sungah Amerigo Vespucci zong khat hi aa, ama min zui in America ci min sea hong piangkhia ahi hi. Ama in Italy ngam mi ahi hi. Ngam keak in vaaktek siasua ahiuhhang in a teang tataktuin atheng masaphitin Spainte ma hi aa, 1500 kum kiim in, Florida ah teangsuaktu in hong theng uh ahi hi. Ahihang tua zawk khua ngei ngawl in saksang Virginia, Massachusetts, New York city ah teangtu in Europe pan mikangte alomatangh in hong kinawn hi.\n(Zomh lai tu)\n—-> America Taangthu Khen Nina\nKa Sizang lai zak anuai aa pawl khat se tel ahaksa thale ci in alena (meaning) kong at thua hi. Sizang lai at daan taw kisai ngaisutna tatuamte comments nong piak natu zong ci nuam lai ing. Lungdam.\nTaangthu = History (သမိုင္း)\nKi-ukzia = Politic (ႏိုင္ငံေရး)\nThiamsinna = Education (ပညာေရး)\nLeitanghpi = Continent (တိုက္..ဥပမာ အာရွတိုက္၊ အေမရိကားတိုက္)\nTuipikuang = Ship (သေဘာၤ)\nngunkuang = boat (ေလွ)\nTags: thawngno, usa\n← Cidam in Khan sau theina\tMIT Saang thu heaknophuai pawl khat →


url: =Seppihte Tawh Kilemna Ding ~ Hau Za Cin :: ZOMI DAILY\nposted on 8 April 2016 at 7:00 am UTC+9:30 Lomkholna: Article, Hauzacin\nNasepna mun ah kilem tawntung cih omtheilo hi. Zomi Paunak ah, “Lei leh Ha zong kipet kha” acih mah bangun seppihte tawh kinial hun, kitot hun, ngaihsutna kibatloh hun om tham hi. Tua bang hun ciang bangci’n kilemkik ding, bangci’n kikhawl kik ding, semkhawm kik thei ding cih thupi mahmah hi. Munkhat ah semkhawm kimlai kikhen biakbuak cih bang hithei khin samlo ahih manin a damsak kik dan, a bawlphat kik dan theih ding, siam ding kisam mahmah hi.\nMihing pen a genhak mahmah nam ahi hi. Lungsim kikhel baih mahmah a, upna nangawn kilaih thei zen hi. Kisap leh deih bel lui tui luang mahmah bangin muhtheih in kikhel dandan hi. Tua bang hun ciangin mihing ngeina leh mihing lungsim tawh a kituak khat pen midang khat adingin na kituak khin khollo thei hi. Tua banga ngaihsutna akibatloh ciangin a kibat theihna ding zon hiam, a kibatlohna te gencian hiam, kitelsiam sak tuah hiam kisam hi.\nMi pawlkhat pen (khuamulo diak in) ama cihloh cinuam vetlo, ama ngaihsutna khek nuam vetlo, khial hi cih kithei taleh pang tentan om hi. Tua bang mite pen mikangpau in stubborn kici hi. Genhak, hilhhak, theisiamhak, ahih kei leh a tuamdeuha a uanggen nuamte adingin ‘hai’ ‘theilo ahihlam kitheilo in thei kisa kha’ ‘pillo’ ‘mawl’ cihnopna a hi.\nDeihdan kibanglo, ngaihsutna kibanglo cih pen mihing ngeina ah a om den ahi hi. Nupa nangawn deihdan kibanglo thei a, innkuan khat nangawn deihdan duhdan kibanglo thei hi. Mihing khat nangawn a deihzawk theilo in amah leh amah kinial thei hi. Ahi zongin a ngaihsun thei leh a pilvang mite in tuate bawlpha pahpah, lemsak pahpah uh hi.\nNgaihsutna kibanglo pen a sia hilo in tua bang om thei hi cih telsiam loh thapai pen a hoihlo ahi hi. Ka ngaihsut bangin ngaihsunlo uh, ka cih bangin hong manglo uh, kei deihdan hong thukimpihlo uh… cih den nopna lungsim pen a hoihlo ahi hi.\nNgaihsutna a kibatloh ciang, deihna a kibatloh ciang, duhdan a kidang ciang, sepnop dan akibatloh ciang a nuai a thu nga te phawk kik zel ni.\n1. A Hoihzaw lakkhia in. Ngaihsutna a kibatloh ciang a hoihzaw ngaihsutna lak khia thei lecin mite in nang ngaihsutna pen ‘a hoihzaw himah ei’ hong cithei ding uh hi. Na lah theih tuan kei nang ngaihsutna zong a hoihzaw hituanlo hi cihna ahi hi. Sepzia ah zong tua mah hi. A hoihzaw, a kicingzaw, amanlangzaw a sepdan lakkhia lecin nang sepzia a muh uh ciang hong muangpah ding uh, hong umpah ding uh hi.\nAhi zongin kidop a kulna khat om hi. A hoihzaw lak thei kei lecin mite hong muhna dau thei hi. A ci khongkhong hi, a kampi bek hi, ama thu bek a deih hi ciin hong muanna khempeuh uh bei thei hi. Tua ahih manin na hih ding ciangin, na sep ding ciangin na kidop a kul na khat om hi. Kikupkup manloh sepkhiat pah a kulte ah semsuak pah lel in, a sia ding maw, a pha ding tawikhai in a hoihpen hi in na theih tawh sem mai in.\nA hoihzaw in kisem theilo ding hi cih ngaihsutna a nei dente ‘hithei mah hi’ cih na lah nopna tawh semsuak in. A kisem ngeilo, akihih ngeilo ahih hang hih ding sep dinga hoih mahmahte na hih ding ciangin mite thukimpih khit hun dong ngak kei in, sem suak lel in. Nang ngaihsutna ahih man leh nang minphatna ding ahih man bek hilo in midangte ngaihsutna khempeuh tawh na tawikhai khit ciang nang muhdan, ngaihsutdan mah hoihpen hi cih na tel ciang hong kithukimpih kei zongin semsuak lel in, a tawpna ah a hoihzawkna hong mu veve ding uh hi. Kiphatsakna leh kei ngaihsut hi cih lungsim peuhmah omsak kei in.\n2. Semkhawm in. Ngaihsutna a kibat hetloh ciangin, no ngaihsut ciat uh hoih pen in na ngaihsut ciat uh ciangin no ngaihsut ciat tawh kalsuan nailo in ngakbawl, khawlbawl phot in, na sepna lui uh, sepdan sa mah tawh semkhawm phot un. Midang lungsim nat tawntungna ding ahih leh tua pen sep nailoh hoihzaw hi. Thukim theihna tengah sepkhawm phot ding hoihzaw hi. Banghang hiam cih leh nang muhna hoihzaw maw, na lawmte muhna hoihzaw maw cih kitel nailo hi. Na ngaihsut bang vua na kalsuan uh leh na sepna uh, na sepsakte uh, na mipihte, na kipawlna nangawn in thuak thei ding, hoihlo zaw thei ding ahih leh a siat sangin a hoihlo ding kidalkholh thupizaw hi.\nSupna tampi a piangsak thei ahih manin ngakngak leng zong hoihzaw ngaihsutna hong piang ding hituanlo hi. Tua manin tua bang dinmun ah din khak pen supna tam mahmah hi. Semkhawm ding, kikum khawm ding, genkhawm ding cih mah thupi kik hi. Mi a tamzaw in a thukim theih dong mah kikup ding, gen khopkhop ding ahoih pen hi. Tua manin ngaihsutna a hoih mahmah tuak nih a koizaw pom ding cih khentel a haksat ciang mi tamzaw in hoih a sak genkhop hamtang ding ahi hi.\nA hoihzaw ding hong piang theilai ahih leh zong semkhawm lai phot dingin ngak bawl zaw ding hi. Thei dinga i up kholloh mi nautang lak pan ngaihsutna dong leng zong upmawh lohpi thuhoih mahmah hong piang liamliam thei hi. Mimal nuntakna leh kizopna a siasak thei ding thu leh nasepzia te ahih leh kidop a, sep ngei banga seplai phot ding, manlah lo a kikup kik dinga koih ding ahoihpen ahi.\n3. Kimaisak ding. Hihkhialh, sepkhialh a om ciang ‘khial ing ei’ ciin kigen dingin a khiallozaw in zong maisak ding hi. Mawh kipulak, khial in ci napi pawlkhat in tua bang mite maisak nuamlo, a kipulakna uh saan sak nuamlo cih bang om thei hi. Tua bang mun ah mite a maisak thei hih pen picinna nam khat hi. Khial gige napi khial in cih noplohna pen kiphatsakna ahih manin mihai pen in zong paktalo hi. Kua mah a khiallo omlo, a khial theilo zong omlo ahih manin maisakna nget ding pen zumhuai, neuvai, niamvai in ngaihsut hetloh ding ahi hi. Mi picing leh khuamuzaw te in lungsim takpi tawh ahih theih uh nam ahi hi.\nTua banga mawhna kigen a, mawhna kimaisak ciangin nasepna mun ah kilemna om in, kitheihsiamna hong om a, amah zong a khialh ciang mite in maisak uh hi. Tua ahih manin a tawp dong kilem ding, sepkhop ding akulna munte ah kimaisak ding a thupi pen hi. Mawhmaina kingen kei leng a semkhawm thei nawnlo ding, kipawlkhawm a haksa ta ding dinmun ahih leh kimaisak ding, mawhna kipulak ding mah a thupi hi. Kilemna ding deih man hilo lauh man, dawilok mana maisakna kingen cih bang ahih leh bel kilemna piang tuanlo hi.\n4. Kipelh ding. Seppihte tawh kilemna dingin ngaihsutna a kibat kei leh kimuhmuh loh mai ding cih pen ngaihsutna nam khat hi. Kimuh a kul ahih kei leh kimuh loh ding hilel hi. Kimu leh a gen ding omlo, a ngaihsutna uh a kibang kik ding cih zong ahilo ahih manin kimuh a kulna omlo hi. Room tuam tek ah sem, khua tuamtek ah sem, mun tuam tuak ah sem hilel ahih manin a kisaptuahna uh omlo hi.\nAhi zongin koikoi ah mihing pen kipawla kalsuan khop kan-a khantohna kicing omlo hi. Tua manin kikholh, kipawl, sepkhop mah a thupi pen hi. Tua bang ahih theih kei leh bel eima sepdan tuam ciat tawh sep ding hiphot hi. Upna kibanglo biakna khat ah om ding cih bang ahih theihloh mah bangin ngaihsutna kibanglo munkhat ah sepkhop ding cih zong ahitheilo hi (lah khiam nuamlo tuak uh ahih leh).\nNgaihsutna a kibatkik theih mateng a tuam tuak ah a sep mah uh hoih hi. Kipawlna tuam tuak pan a sep uh hoih lel hi. Kilemna om a, ngaihsut hong kibat mateng tua banga kalsuan phot sialo hi. Koih khawm leng ui leh kel mah bang ding uh, kipet ding, kingit ding uh ahih manin. Tua banga tuam om, sepkhop loh pen supna pawlkhat om mah leh siatna zah in siahuailo zaw hi.\nTua ahih manin sep ding hoih, ahih hang sepkhop theihloh ahih ciang tuam sep phot zaw ding, omkhawmlo lel ding, kimu sese lo lel ding. Mi tamzaw deihna ah sepkhop ding a hoihzawk mateng tuacih lai ding. Semkhawm, gawmkhawm leng zong a lungkimlo hon khat mah a om sese sang a tuam in a om phot mah hoihzaw sak mai ding.\n5. Huaisiam ding. Mihing lungsim pawlkhat pen amau angsung bek a thei om hi. Tua bang mite bak mah bangin khuazing sung bek ah kileh kawikawi hi. Mipi muhna ah kilaak ngamlo napi mipi muhlohna munte ah kicinglah mahmah thei uh hi. Maipha ngahna ding mun bang thei vial uh hi. Sepna phual ah a madawk hih ut, a kipahtawipen hih ut, makai sem ut, mite phat leh pahtak pen hileh ut. Tua bang mite in itna leh deihsakna taktak neilo in amau ankuang ding leh ama maipha ding bek a zong ahi hi.\nSepkhiat gina nei mello napi kicinglah mahmah kawikawi vanglak hi. Nawlkhin leng supna lianpi ahih pahloh hangin a paina phual ah mite in na pakta siam peuh leh mite theih leh vai khat peuh kizelsak thei kawikawi leuleu hi. A hoihna leh a hoihlohna tampi om hi. Ama kicinlah zah in lah phattuamna piangsak khollo, nawlkhin leng lah supna neu no khat hiveve si. Tua bang mite pen huaisiam ding kisam hi. Huaisiam kei leng nuak in pusuak a, mun dangah kisuan hi.\nTua ahih manin tua bang mite leh tua bang ngaihsutna tawh a kalsuan mite pen “nek dinga lah su, paih dinga lah sa” upate in a cihte uh ahi hi. Ahi zongin amau mun leh sep ding zah telsiam taka huaisiamna in kipawlna, sepkhawmna thahatsak tuam hi. A hanciam a kuhkalte zah ahih loh hang pum pampaih dinga lah a pammaihte hi uh hi. Na thanem ni, na bah ni in tha hong pia, hong vaan, hong phawk mite peuh hithei bilbel leuleu hi. Tua manin mun pia lualo ding, lah pampaih samlo ding, a huaisiam dan ciang khat nei ding. Huai lua lecin na sepna phual, na seppihte mai ah maipha suplawh theih hilai hi.\nMikim tawh kikhawl theite in tua bang mite zong huaisiam uh a, kideih hi, kiit hi, kipampaihlo, mi kim kisang hi cih lahna hi. Mi tawh kikhawl thei, midang huaisiam cih pen mi picingte picinna lahna khat hi a, mikim hihtheih hilo leuleu hi. Supna lianpi leh siatna lianpi tunlo uh ahih manin a genhak mahmah, a sep ciang zong a sep liau mahmahte sang a deihzawk hun om a, muanhuaizaw thei uh, hong nusia ziauziaulo uh hi. Kilemna, kipawltheihna, sepkhop theihna a kisap mahmah na mun ah mi hoih mipha bek hilo, a deihhuai mello, a it huai mello leh a utna banga a leng kawikawite nangawn huaisiam pen a thupi mahmah, mi kician hihna namkhat ahi hi. Hau Za Cin\nPrevious: El Nino Acih bang hiam? ~ Daniel Sum\nNext: US gamsung khualzinna pawlkhat – 97\nLuankhi nul-in tuunnu itna ”Nu aw hongit ing” (Korea gam thupiang)\nGamdang tung Zomite – 2 ~ Dr. Ngul Khan Pau\nPeru gamah Boeing Jet vanleng khat akumsuk laitak meikuanggawp, asi omlo ~ ZD\nMipi muhna lampi gei ah aomkhawm nupakop te Thai Police te’n zonsan


url: =Constructive criticism: Kilamna pia thukupna ~ Rev. Fr. Damian Dal :: ZOMI DAILY\nposted on 20 May 2015 at 5:39 pm Lomkholna: Article, DamianDal\nConstructive criticism: Kilamna pia thukupna\nConstructive criticism – Kilamna pia thukupna in nasepna, vaihawmna, nuntakzia te leh kizopna cihte khempeuh ah akisam pha penpen ahihi. Kilamna pia thukupna i cih in, bang dan thukupna hi a, koi cidan in tua bang thukupna kipia dinghiam cih thu zong atheih huai mahmah thukhat ahihi.\nKilamna pia thukupna i cih in, nasepna khat, vaihawmkhiatna khat, thugen khiatna khat peuhpeuh tungah, asia apha khentel in, banghang kisem, banghang kisem lo, banghang gen, banghang kigen lo, bangcibang in kua tengin vaihawm a, banghang in tua ci vai hawm cih te a kipan, thuzung thuteng kantel in, tua thuzung thuteng te leh apiangthu, akisemkhia, akigen khia thu te khinkhai khitciang in, asia apha tawh kisai in, genkhiatna ahihi.\nConstructive critism – Kilamna pia thukupna anei nuammi khat in, akupding thutawh kisai in, kantel na, sintelna, thuzung thuteng leh apiangthu te kikal ah khinkhai theihna leh, akisem nasep, akigen khia thu, akivaihawm thu te tungah ahun, amun leh nuntakzia te ii zia le tong (time, space and situation) te etkak ding hi.\nKilamna pia thukupna in mawhsakna awsuah, pauzia te leh, langpanna lim le mel apua kammal te (oppositional tones) nusia in, tha apia, akisangsiam thei zaw kammal le awsuah te tawh genkhia, gelhkhia in paukhia ding hi (with positive tones and friendly and supportive way of speaking).\nEimi te sungah constructive criticism – kilamna pia thukupna anei thei, apia thei kitam nailo hiding in ka lamen hi. Athu in, thukan ding leh laisim ding tawhkisai in, tha i nei kei a, genna ding lamah i thagui i tha tangteng i va phumkha ahih man hiding in ka lamen hi.\nKilamna pia thukupna in kamzol, kamkhum leh awsuah te tungah tampi kinga hi. Tua bektham lo in, mite zia le tong, hun le mun te ii kilamdan zia leh, mihing te ii nuntakzia zia le tong te tungah avei atak, athuk asang, atom asau, avom akang ettheih dingzong athupi penpen khat ahihi. Tua te lo in, mikhat peuh in, kilamna pia thukupna aneihtheih ding haksa mahmah hi. Hih thu hangin, gamvai te ah diplomatic skills – thuzopzia siamna ci in, kisin\nKilamna pia thukupna in diplomatic skill – thuzopzia siamna ahihi. Kilamna pia thukupna i cih in, ahoihzaw, aphazaw, akilawmzaw leh ei deihna tawh akituak zaw thu le la, sep le bawl khat hongpian nangin, midangte lungsim nawngkai na piangsak lo in, gending thu thei tel in, gen ding hun thei tel in, gendan ding thei tel a, zatding kammal te teelsiam na ahihi.\nPrevious: Dimno’ Nu laikhak – 16\nNext: Kammal kilawm pawlkhat (azom 20 May)


url: =Laibu thak Tangko’na: Pil Sinna leh Hilh Pilna ~ Pau Lam Dal :: ZOMI DAILY\nposted on 16 December 2016 at 10:23 am Lomkholna: News, Zomi\n“Pil Sinna leh Hilh Pilna” laibu in, adiak diak in Zogam sunga sang siapi, sang sia sem te leh sangkah sang naupang te tungah hamphatna tampi hongpia dingin lametna ka nei hi.\nHih laibu sungah Pilna, Pil Sinna, Lailam Pilna, Khuak Pilna, Suahpih Thu Theihna, Ciimna (navaak sitset), Hilh Pilna, Kawlgam Education System, Philippine Education System, Tansang Pil Sinna, Naupang Pantahna, Lungsim Pii Cinna (Maturity), Nang Leh Nang Kithei In (Know Thyself), Makaihna Leh Makai, Theih Huai Thu Tuamtuam (General Knowledge), Tha Laakna, Cimphawng, Thu Manpha Pawlkhat, Mi Pilte’n Banggen uh, cihte akipan tulai leitungpilna tuamtuam te kigelh hi.\nHih laibu ahih leh laigelh pa in, a sangkah hun sungaa, asin thute leh a master’s thesis (Educational Management) laigelh na pan amuh khiat thute; asim laibu/ laihawm tuam tuam te; leh a sang pan un kibawl, workshops, seminar, training, conference, symposium, forum, graduate seminar; cihte pan angah thu manpha tuamtuamte aa kipan, Zomi laigelh siamte’ online (Zomi Daily) article tuamtuam, adiak in ah, Sang Sia/ Sang Naupangte leh Kawlgam Pil Sinna tawh kisai thupawlkhat, amau’te laikung pan zong ngaihsutna ka na la/ ka na ngah hi. Hih Laibu asawtlo-in, Kawlgam sungah kingah ta ding hi. Pau Lam Dal (Tawmging/Tawmbing)\nTHU MASA (C. Thang Z. Tuan, Ph.D.)\nPilna ii deihna genciatna, Pilsinna zia leh Hilh Pilna sandan tuamtuamte hong gelhkhia in eimau san leh dinmun ciat ah sim theih dingin hong bawlkhia zenzen Pau Lam Dal kapakta masa hi.\nTulai in Pilna ih zong ciat hi. Eimau thutheihna leh upmawh sansatciat pan in i phuteta tek hi. Ahizongin Pilna ii deihna, a zondan leh kihilh theih leh kihilh theihloh Pilna te a om gige ahihlam telhuai hi. Tu in hih laibu sungah tuate atelgen ban ah ei tawh akipelh theilo atheihhuai Kawlgam ah Pilna kisinsakzia leh kipantahzia zong hong helthei ahihman hampha hang. Hih bangin Kawlgam ah kimakaihna thu a telhuai mahmah thu khat zong hi.\nTua thamlo in Thalakna ding atuamtuam, Cimphawng pawlkhat banah tuhun a thuthang ahi theihhuai tuamtuamte leh ahang telkan in Thumanpha tampitak hong hawmsawtna laibu zong ahi gige hi.\nPilna i cih pen mipil tuamtuamte in amuhdan uhleh asandan tuamtuamte, akhiatdan tuamtuamte in apulakciat uh banah, atatak in LST Paunak sungah akhiatna, adeihna, a zondan, azatdan leh amanphatnate a na telgen mah bangin Thumuhsiamna ahihi. Tua thumuhsiamna tawh cidamna, khansauna leh lungnopna banah lawhcinna i ngah behna zong hi (Pau3:13,16-18). Mailam nuntak nading thukhualkholh siamna zong hi. Hongsiam Pasian i zahtaak siamna ding zong higige hi.\nTu in Sia Pau Lam Dal in Pilna thu Philippines ah vasin in, Thesis ah at in, amuhnate lak ah aciikmahmah teng imlo leh deihsakna tawh “PILNA, PILSINNA, HILH PILNA” ci-in hong gelhkhiat pen akuamah peuh aadingin go/gamh (heritage) manpha pen ong guan hihman in apakta hihang.\nRelated: Zomi Thulela Laibu ~ Pu Zokhai\nA simkha khempeuh in phattuam pih hamtang ding in kamuangpha mahmah hi. Topa in thupha tawh telsiamna leh zatsiamna hong piaciat tahen!\nUNESCO Education Planning and Management Project in Myanmar\nPrevious: Kawlgam Rohingya buaina pen Saudi leh Pakistan tetawh kizom ~ ZD\nNext: Colorado School District te ah sangsia te’n thautawithei tading ~ TK Lian


url: =Khualzin zin khat na hileh hih thute ciamteh in! :: ZOMI DAILY\nposted on 12 April 2016 at 8:30 pm UTC+9:30 Lomkholna: News, Theihhuai, ZomiQuavadis\n– Singapore ah na zin ding leh na PK (Chewing Gum) khai ke’n. Singapore in 2004 kuma kipan PK khamcip hi. Gamsungah zuak kiphal lo, gampua pan puak zong kiphal lo. Hong kitheih leh Singpore $500 hong kigaam ding hi.\n– Milan khuapi ah na hawh ding leh maitai den in. Dahmai puak ding pen khuasung hausa te’n kham hi. Sihgaalna leh dammawh vehna bekah dahmai kipua thei hi. Tua lo hun dang khempeuh ah maitai den ding cih thukhun khauh takin kibawl a, a zui lote sum kigaam hi.\n– Capri (Italy) tuikulh ah pai na sawm leh phanat keng kei in. Phanat bulhsa a ih vak ciangin kalsuan simin ging dakdak den ahihman in midangte nawngkai sak thei hi. Capri tuikulh thuneite’n phanat bulh ding phal ngiat lo uh hi!\n– Victoria (Australia) khuapi sungah na mei Bulb a siat zenzen leh nang thu in a thak laih thei lo hi teh. A laih thei dingte pen Meilam siamna License neite bek hi. License nei lopi in na mei Bulb na laih leh Australian $10 hong kigaam ding hi.\n– Lanjaron khuapi (Spain) ah tawl khat sung sih ding kikhaam hi. Bang hang hiam cileh tua hun laiin hanmun ding kivai om nai lo banah mikim in inn a neih kim nai loh man uh hihi. Hih thukhun pen mikim in nui kawmkawm in zuih zawh ding hanciam mahmah uh hi.\n– Italy gam pen lawm kingaite ading in gam nuam leh suakta mahmah khat hi. Ahizongin mawtaw tai lai tungah lawm kingai a kinam a om zenzen leh Italy sum in za tampi kiliausak thei hi cih mangngilh kha ken!\n– Russia khuapi Chelyabinck ah mawtaw sawp siang lohpi na hawl peuh mah leh amau sum 2000 hong kigaam ding hi. Khuasung thuneite in khuapi sungah mawtaw niin a taai ding khaamcip uh hi!\n– Hawaii (USA) ah khaal sangkhak laitakin mun tuamtuam panin mi zin den uh hi. Ahizongin a khuapi uh ahi Honolulu ah nitaak nitum khit ciangin lasak kikhaam hi cih mangngilh kha ken. Zan a lasak khawng nuamsa na hileh Honolulu khuapi ah pai loh mai hoih zaw thei hi!\n-Francis Lamthang (Zomi Quavdis)\nPrevious: Malaysia, Penang ah Kawlgam mikhat kithatlup\nNext: Thum Gawm Pasian ~ Thang Siangh\nKa muhpak US Gamthu pawlkhat – 37


url: =Pyidawtha khua Zomite i kiteelna Vote piakna tawh kisai mimal muhna :: ZOMI DAILY\nposted on 12 November 2015 at 7:25 am Lomkholna: DKKhup, Election, News, Zomi\nZogam khamtung khua (50) val pan kipem a akitenna ahi Pyidawtha khua pan in Zomite in Kawlgam Kiteelna 2015 ah Zomi minpua party ( ZCD) sangin Zomi minpua party in a belkipawlpihpi ahi NLD vote a pia atam zawkna tawh kisai in hoihsaklohna pulakna atamzawte i et ciangin i Zomi i itna leh i Zomipihte tenna khuapi khat ahi Pyidawtha i itna kilangsa ingh.\nZomite party tuamtuam ah kikhen lo in, party khat ah dinkhawm thei hi leng a lunggulh huai penpen leh a deih huai penpen thu hi mah leh tutung kiteelna ah dinkhat in dingkhawm zo nailo, khekhat khai khutkhatkhai in khaikhawm zo nailo i hihna kimu hi.\nHi bang dinmun i hihna tawh kizui in, Pyidawtha khua ateng Zomi Meepia atamzaw te in zong Mee hong pia un ci-a a ngen a pai Zomi makaite parties tuamtuam pan ahih man un a Zomipihte lak pan kua piazaw ding cih lungmanna a neihna uh ki mu thei hi.\nZomi minpua party ahi ZCD in mee ngen a a pai hun in Pyidawtha khuanu khuapa tampi in ZCD Mee piak ding in khensat zo uh ki ci hi.\nAhi zong in Kiteelhun nai mahmah ah NLD pan in kiteelna lut Zomi khat ahi Zomi kipawlnapi khat ahi Zomi National Council of Myanmar kipawlna Makaipipa Professor Pu Kam Za Mung leh Zomi lasiam pawlkhat in Mee ngen in na pai uh a, Zomi khat ahihna bulphuh in meetang a piaknang un na thuum ngaungau ki ci a, tua hang in NLD lam ah mee piak ding in atamzaw in khensat kik ki ci hi.\nMimal deihsakna ah, Sagaing Region Hluttaw a ding kidemna ah ZCD kidemlo ahih man in ZCD belpawlpih NLD pan in a kidem Zomipih Professor Pu Kam Za Mung Mee piak khit hamtang huai mah hi-a, ahi zong ZCD kidemnamun ahi Pyitut Hluttaw leh Chin Tharyintha Vuanzi munte ah ZCD piak huai mahmah thu ahihi.\nPyidawtha Zomite in ZCD sangin NLD mee a pia atam zawkna anuai-a bangin Pyidawtha khua a om Pastor khat in anuai-a bangin mimal muhna nei hi:\nNLD kipakta lim lim (gam kikhel sak zo ding hih party bek in kimu)\nKhua a NLD makai te inn vak hat mah mah\nZum pan thugen kusale te hong pai teh kiniamkhiatna kam pau. Gtn Siapi Kam Za Mung in ka Zomi pih te kiangah metang ngen in hong pai ing ci.kong ngen hici in thuum ngau ngau\nUSDP te in ki thuneihsakna kam pau in metang hong zong\nZCD in a diak diak in Pu En Khan Go in: nong muan kei uh leh kei sang na muan zawk uh pia un, kei a kingap sinsen hing ci mawk\nEi khua pan ZCD makai te in lah nih leh thum inn lak ah a vak sam hang in NLD te vakna tawh kikhai lua.\nPyidawtha Zomite kamuhna:\nZomi it uh hi. CPP pan in Mee ngen a pai CPP makaipi No Than Kap te pawl hawlkhia phial ki ci hi.\nKawlgammi atamzaw ngaihsut bangin galkap ki ukna a khel zo ding NLD party tutung Mee piak masak phot ding in ngaihsun uh hi.\nZomi makai tuak mee ngen a pai parties ahi ZCD leh NLD kikal kilamdanna mu zo lo uh hi.\no ZCD mee piakna pen ahuam in democracy vai ah belpawlkhawm ahih uh man in NLD mee piakna tawh a ki bang veve ahihna, ZCD mee piakna tawh Zomi movement picinna ding, federal ngahna ding mapanna ah tangzai zaw thei ding ahihna, Zomite siat leh siakhawm, hoih leh hoih khawm ding Zomite i hihna pomkim zo nailo kitam lai hi.\nKei aa kipan in gamdangtung Pyidawtha khuami Zomi tampi tak in ZCD mee ngen aa apai khit ah ZCD in zo ding in ki lungmuang lua khial kha ki suak hi.\nMimal muhna ah, Pyidawtha Zomi atamzaw in ZCD mee piak loh pen khial kei ka ci kei a, a hi zong in Zomite parties tuamtuam ah i kikhen man in i Zomipihte lunghiang sak kawikawi a hih man in mawhsaknate zong hawm huai a, Pyidawtha Zomite bekbek mawhsak khit ding hilo ka sa hi.\nPyidawtha khuamite tungah NLD meepia atamna hangin mawhsakna a nei pawlkhat te mahmah zong NLD thapia kisa NLD rally ah innkuan a pai aa, photo tuamtuam ki la aa facebook te ah a suang te na ngawn in mawhsakna kammal kilawmlo zatna i neih ciang in itna sang in muhdahna leh thupaai lohna ki mu thei hi.\nKhuabup in NLD meepia hilo uh a, khuamin tawh kimawhsak luat loh ding thupi kasa a, Kawlpi pan in ZCD belpawlpih Kawlgambup atamzaw pek i deihtel NLD mee piakna leh Tedim gam pan in galkap belpawlpih USDP meepiate tawh kibang a mawhsakna i neih pen itna sang in muhdahna leh thupaai lohna in ki mu thei hi.\nZogam khamtung khua (50) val pan kipem a akitenna ahi Pyidawtha khua ahih man in Zomi khat peuh in na kitaneu pih, na beh na phung uh, na khuapih lui uh khat leh nih hamtang tenna hi ding a hih man in Zomi akuama peuh in mawhsakna te pua khawm a, mawhsakna kammalte siam zawk ding in mimal muhna tung pan in hong thuum ingh. Mimal muhna pan… Zomi sungah, Pa Do Khan Khup\nPrevious: Kidawm inla Ngaak in\nNext: Ka muhpak US Gamthu pawlkhat – 47\nBombi sungtenkawm ah vankham apua numei 4 Yangon Airport ah kiman


url: =Pate Ni maw “Papite Ni”? ~ Hau Za Cin :: ZOMI DAILY\nposted on 29 April 2015 at 4:22 am Lomkholna: Article, Hauzacin, TuunlehZua\nMikangpau a Father’s Day kici pen Zokam in Pate Ni i ci hi. Tukum adingin June 20, 2010 hi kici hi. A piangsa khempeuh pa nei vive ihi a, i pianna pa i pahtawi ni ding ahi hi. Pahtawi ni ding cih ciang tua banga pahtawi ni a bawl om a, hong kizel toto in tu in leitungbup hong kizel suakta a, pianna pa a pahtawilo hih ding kuamah ut nawnlo ahih manin mi pawlkhat in a patsa uh Ni khat zatpih zuihpih in pate pahtawina ni a kizang liailiai ding hihtuak hi.\nZomi khat i pat hileh bel a vengpa hiam khat beek in ‘tua ni ding hi kei veh aw, tua ni ding hizaw veh aw’ ciin thukimpih lo dinga, zatpih nuamlo ding hi. Tua i cih ciang Zomi te lungsim puakzia leh founder hih ding thupi isakzia, ei phuatloh peuhmah a kankuat (oppose, langpan, nial, zuihpihlo) leh a picin ding hazatna i hauhzia gennopna hi a, tua banga thu tuam sat den a hoihloh lam uang gennopna ahi hi.\nPa i cih ciangin ta neisa te pa kici hi. Numei ahih leh ta neisa te Nu hi a, pasal nei khempeuh Nu hi nailo a, pasal nei nailo pawlkhat zong Nu om veve hi. Zi nei sate papi hi a, pa hipah tuanlo uh hi. Zi neilo pawlkhat pa om leuleu a, zi nei khin napi pa ahi nailo zong om leuleu hi.\nNung kum in Washington DC ah ko biakinn Sihzang Church ah ka kikhop cil ni in, “Pate Ni ahih manin pate letsong kipia ding hi, hong ding un” ciin makaite in hong pulak ciangin ka ding kei hi. Makaipa mah in, “… nang zong hong ding o” hong ci a, ‘hi ding maw’ ci in ka dingto a, laikung hoih mahmah letsong hong kipia a, tutan ka neilai a, tua ni ka phawk velval a, ka lungdam zawzen hi.\nKei ngaihsutna ah PATE NI ahih leh pa ahita, ta a neita, suan leh khak a neita te pahtawina ni hi dinga, kei banga nungmaha innkuan neipan te pahtawina hilozaw in (kei hong kipahtawi ni ding hilo zaw in), kei a pahtawi ding pawl hilaizaw lo ka hiam ka ci hi. Tua manin zi nei khin ka hih hangin a dingpah lo ka hi a, PA leh PAPI cih kikal ka tawikhai man hi.\nA mikangpau kawm kik bualbual leng Father’s Day hi a, Husband Day hilo hi.\nTua manin Pate Ni ah papi khempeuh pahtawina kizang ding maw, ahih kei leh pa ahi khinsa te bek pahtawina kizang ding? Pa te pahtawina ahih leh zi a neihloh hang ta a neih leh pa hita a, pahtawina ding ahi hi. Papi khempeuh pahtawina ahih leh Zomi te in zi nei khempeuh papi kici ahih manin ta nei in nei nai takei leh pahtawi ding ahi hi. Zi nei khin khat a zi tawh kikhen kik henla, ta nei kei leh (hunkhat laiin pa hi ngei ahih manin) tua zong Pate Ni ah pahtawina a kipia veve diam.\nPawlpi leh kipawlna khawngin hih bang ni ciang pahtawina i vaihawm pen ahi ding mah hi diam? Mi, ama pa tektek a pahtawi nuam zong om dinga, tuate kipahtawina ding a khaksak kha i hi thei diam? Biakinn ah, pawlpi ah – tu ni Pate Ni ah i pianna pate pahtawi nuam i om hiam – cih bangin hun awng hong ziau in, a utte’n hih lel leh a hoih diam? Ahih kei leh a pahtawi dingte in pahtawi nuam in pahtawi nuam takei leh pawlpi saikhit sakin ‘tuni Pate Ni ahih manin pate i pahtawi ding hi’ cisuk ziau leng a hoihpen ahi diam?\nPa a nei peuhmah pate pahtawi nuamlo om in ka um kei hi. Ahi zongin ‘pa’ hong ci ding a om nailo khat ‘pa’ ciin pahtawi mawk leng a kigen ngei (kua ci a hia? sangmang khat khualzin mipi ten khuamual ah na muak uh, a nungzuipa masa, a sangmangpa nunung ci, a vaidawnte in amasa pa mah sangmangpa sa in pakkual pia, ‘kei hi keng’ ci tuanlo, nopmawh sa selo pai liauliau, nitak ciang a mi dawn uh pen pakkual a piakloh zawk uh na hi kha bilbel… 🙂 khat bangin a kipahtawilo ding pa kipahtawi kha henla tuapa in nopmawh hong sa tuan khol kei leh a kipahtawi ding pa a dahlua kha kei tam?\nPa cih ciang innkuan sungah pa pen cihna hi zong kici thei leuleu hi. Zinei tung hita leh zi nei nawnlo hita leh, zi nei nailo hita leh pa hi kici thei hi. Zomi te zatdan ah innkuan sungah a thunei pen, a vaihawm pen, a lianpen PA kicih a ngeina hi; meigong innsungah zong ‘pa pen Nu’ ahi hi. Innsung pan pa bel ciat paikhawm ding a kicih ciang pasal omlohna ah numei pai hi, tua pen ‘innsung pa pen’ ahi hi.\nTua ahih manin PATE NI (Fathers Day) i zat ciangin mipi lawp thu leh makaite lawp thu bek tawh kipahtawina khawng i bawl gawp kha hiam… Pahtawi limlim a utlo kuamah ki omlo hi ding…. a gen uh sangmangpa nungzuipa zong nopmawh sa selo, phamawh sa selo, a siapa om ta leh kisuanna themkhat bek neilo in pai liauliau kici… upa te’n “Kamsiam ngaidah leh lamphei tawn nuamlo omlo” na ci uh hiven. Kipahtawi ziahziah ding hi.\nKa nu leh pa hong it, hong kep, hong khoina te ka phawk a, Topa in amau thupha tampi hong piaksak den leh ciin thu ka ngen hi. Lungdam tuun angkawi Zua aw. Pate Ni ah Topa thupha ngahta in. Na von, Dr. Hau Za Cin\nPrevious: Australia gam Melbourne ah Sialsawm pawi\nNext: Zomi in bangtan huam hiam? ~ Dr. Do Suan Mung


url: =NI 6 GALKIDONA (5 minutes read)\nPublished on: 2021-05-30 12:33:06\n“1967 kum June kha ni 5 ni-in Israel galvanleng 200 te pen Egypt gam sung lut vingvengin Egypt te galvanleng khempeuh 420 lakah 306 tak minute tam het lo sungin va nuaizan ziau pak uh hi…”\nAD 70 kum Jerusalem a kiat kum pan kipan Israel mite in amau gam kici leitang nei zo nawn loin namdangte gam leh ukna tuamtuam ah a kikhenthang zawh uh kum kum tul leh zakua val (Kum 1951 sung) a vakvaih khit uh Leitung Galpi II-na a ven ciangin Israel gam kici a suakta gam khat hong nei khia demdam uh hi. A suakta Israel gam a din phetin a kim a om Muslim gamte in lei maitang panin phiat ciang ding, ci-in kipawlin na do huan zel uh hi. Tua galkidonate lakah a minthang pen khat in “Ni 6 Galkidona” ahi hi.\n“Ni 6 Galkidona – 6 Day War,” thu pen tuhun adingin tangthu tawh a kibat hangin Thuciam Lui hun ahi lo khangthak Israel mite tangthu ah a lamdang mahmah Israel mite gal zawhna thu ahi hi. “Gam neilo Israelte adingin midangte a tenlohna gam – a land without a people for a people without a land,” ci-in Zionism kici Israel gam ah ciah kik ding, Israel mite in amau gam luah kik ding, cih minam lungtup a neih zawh uh a sawt loin Israel mipum then 6 (6 million) te in a lomlomin thahna thuak uh hi. Gam nei ta ding, Israel mite a gam uhah ciah kik ding, ci-in lametna lianpi nei-in a hanciam laitakun mihing bekbek minam khat sung pan hizah ta a tam kilomthah cih mawk pen mulkim huai lua mahmah khasiat huai leh lungkiat huai lua mahmah hi.\nAhi zongin tua zawh a sawt loin Israel kici a suakta gam khat 1948 kum May kha 14 ni-in hong piang khia hi. Israel gam hong pianna dingin leitung minam tuamtuamte ukna leh thuneihna nuai ah kul tul 2000 kim bang na vakvai phot uh hi. Vakvai, cih sam hangin Israel mite pen a omna peuh uhah anungta Pasian mang ngilh loin a minam uh zong nusia het lo uh ahih manin mangthang ngei lo uh hi. (Kum 2500 val gam nei loin om ta leh a mangthang lo Israel te’ thu na sim nop leh hih hiah:\nIsrael mite pen sumzon dan siam, nasep zong siam, kipawl khop zong siam uh ahih manin a tuntunna uhah mi nuai ah om lo uh hi. Sum nei, mipil leh namdangte lakah zong ulian tampi om uh hi. Tuhunin zong USA bangah Mangkangte sangin Israel mite income pen a zah sawmin tam zaw a, mivomte sangin a zah za khatin income tam zaw hi, ci-in kiciamteh hi. USA gam sung a billionaire za ah sawm nga (50%) pen Israel mite na hi uh hi.\nNi 6 galkidona hong kipatkhiatna a hangpi pen in Soviet (USSR) te zuauphuahna Egypt gam in a up khakna pan hong kipan ahi hi. 1967 kum May kha sungin, “Syria gam a sim dingin Israel galkapte kuankhia ta uh hi,” cih Soviet thukansimte in Egypt gam kumpite kiangah zuau phuakin zasak uh hi. A taktakin Israel te in tua bang galsim ding kithawi kha het lo uh hi. Soviet gam USSR in Israel gam a din khit zawh a sawt loin sum leh pai galvan tampi tawh Egypt huhna pia den hi.\n1956 – 1967 kikal sungin USSR in Arab gam a huhna pen sum tangin sang nih US$ 2,000,000,000.00 (2 Billion) pha a, tanker bekbek 1700, artillery kici thaupi tang bekbek 2400, vanleng 500 cih bangin huhna pia zihziah uh hi. Tua huhna khempeuh a lang tang pen Egypt in ngah hi. Egypt, Syria leh Jordan gamte makai in Sudan, Iraq, Lebanon, Saudi Arabia, Algeria, Kuwait te in zong galvai a kisam bangin Israel phiat mai ding galsimna ah kihel dingin tangko ciat uh hi.\nMay 14, 1967 ni-in Egypt kumpi in Sinai mual kim teng a om UN Peacekeepers kici UN Galkap 3400 te omna tengah Galkap tul sawm val kuansakpah a, a omsa UN Galkapte zong notkhia mang uh hi. Tua hun lai a UN General Secretary pen Myanmar gammi U Thant ahi hi. Sinai mual kim teng a kemcing dingin UN thukimna tawh UN Galkapte a kikoih hi napi Egypt kumpi deihna zui-in U Thant in UN Galkapte lakkhiat ding thukim hiau mawk hi. Tua pen tangthu ah, “Guah zuk ding lian leh lukhuzal kilakkhiatsak tawh kibang – an umbrella which is taken away as soon as it begins to rain,” ci-in kiciamteh hi. Khasiat huai lua takpi hi.\nAhi zongin UN nangawn in ciampelin nung ngat san mah ta leh Pasian in a teeltuam Israel mite adingin na khempeuh a hoih lamin piangsak hi, cih ni 6 galkidona in hong phawksak leh hong kipsak kik hi.\nMay 17, 1967 ni-in Egypt galvanlengte Israel gam sung lutin a mun thupite suksiat ding kipan uh hi. Hih ni mahin Syria galkapte in Israel leilu lam manawh in lei galkapta kuansak uh hi.\nMay 22 ni-in Egypt in Israel te tawmbaw lampi lianpen ahi Straits of Tiran khaktansak ta hi.\nMay 25 ni-in USA kiangah gal vai huhna ngen a a va pai Israel Foreign Minister Abba Eban hong lawhsam ta sawnsawn a Israel te adingin lungzinna ding hong kibehlap hi.\nMay 26 ni-in Egypt President Sasser in, “Tutung i ngimnapi pen ahih leh Israel gam nuaizan ding hi,” ci-in khauh takin genkhia ziahziah ta hi.\nMay 31 ni-in Iraq President Abdel Raham Aref in, “Israel gam a om khak zenzen pen khialhna lianpi hi, hih khialhna puahphat kul hi,” ci-in Israel suksiat ding a lawp huai zia tangko hi.\nJune 4 ni-in Israel gam makapi teng in Cabinet Meeting bawl uh a, Galte hong nuai ma-in en na nuai masa ding maw, ahih kei leh bang cih ding…” cih kikum uh hi. A tawpna ah vote la uh a, “Galte hong vik ma in en na vik leng hoih ding hi,” cih a thukim 12, a thukim lo 2 pha ahih manin a zing ciang zingsang phalvak ma deuh pan kipan galsim kipat ding khensat uh hi.\nHih hun pen Israel te adingin hun haksa mahmah ahi hi. British kumpi kiang pan leh France te kiang panin galvan a lei zawh zahzah uh leitheihna ding phalna ngah bek uh a, a mawkna in gal vai huhna taktak lungmuanna ding bangmah nei lo uh hi. British kumpi adingin Arab gamte pen namgim tui a deih manun gal bawl ngam taktak lo uh hi. USA in zong panpih ding sawm lo hi. A panpih theihna sunsun Israel te tembaw lampi pen Egypt galkapte bawlsiat theih loh dingin leitung gambup in Galkap sawlin lampi honsak ding, a cihcih hangin a takin sem khia ngam ngei lo hi. Leibungbup ah hih gal vai thubuai a lem zo ding kuamah om nawn lo hi. Israel ka panpih ding uh hi, a ci khat zong om nawn lo hi.\nNi 1 Ni - June 5 ni phalvak tungin Israel galvanleng 200 te Egypt gam lam zuanin galsim dingin leng vingveng uh hi. Israel in galvanleng a neih khempeuh lakah za ah sawm kua leh nga (95%) kuansak pah ahi hi. Egypt galvanlengte omna phualpi khempeuh hun tomno sungin vai nuai zan ziau uh hi.\nGalvanleng 420 lakah 306 kapzansak ziau uh hi. Tua ni mahin Syria leh Jordan te galvanleng khempeuh zong va ban zial uh pah uh hi. Ni khat thu in van lam gal khempeuh nuaizan zo pah uh hi. Jerusalem khuapi kimah galkidona kipan pah a, Jordan galkapte in Shell 6000 val tawh Jerusalem nisuahna lam panin nitumna lam a om Israel galkapte kap uh hi. Syria galkapte in zong Israel thaupi thauneu tawh nasia takin Israel te do kipan uh hi.\nNi 2 Ni – June 6 ni. Sinai mualdung a om Egypt galkapte nungkik denden uh hi. Amunmunah Israel lei galkapte mainawt uh hi. Phel 2 a kisuahsa Jerusalem nisuahna lam pen leitaw lam teng amau khut sungah koih zo uh hi. Syria te tanker khempeuh Israel galkapte in umcih in tang thei loin koih uh hi.\nNi 3 Ni – June 7. Golan Height khempeuh la zo uh hi. Old Jerusalem kici nidang a amau khut a a om nailo pen amau khut ah koih ta uh a, Jericho khuapi gei ciang dong la zo uh hi. Leilu lamah zong Israel galkapte mainawt uh a, Suez Canal gei ciang dong galte not khia zo uh hi.\nNi 4 Ni – June 8. Suez Canal leipi Israel te in susia uh a, Egypt galkapte 20000 kim khawng gunpi kan man loin nisuahna lamah awkcipsak uh hi. Egypt galkapte pen amau gam omna nitumna lam manawhin a nungkik a galtaitai uh ahi hi. Nisuahna lamah Jordan gun kuam khempeuh Israel te khut sungah om ta hi. Syria galkapte in thaupi tang tampi tawh Israel gam sung kapkap lai uh hi.\nNi 5 Ni – June 9. Egypt gam leilu lam a om Bar Port Fa’ud kici mun ciang dong Israel lei galkapte in la phei zo uh a, Sinai mual dung gam kuam khempeuh amau khutah koih zo uh hi. Golan Height teng zo Israel te khut ah om ta hi. Nisuahna lamah zong Jordan gun dung khempeuh ah galte hong lut zawh lohna dingin bit takin galphual sat uh hi.\nNi 6 Ni – June 10. Nisuahna lam Syria te khut a om Qunitra ciang dong Israel galkapte in va buluah phei zo ta uh hi. Galte in a cihna ding uh thei nawn lo uh ahih manin gal ven ni zong ahi hi.\nNi 6 Galkidona panin Israel te in West Bank (East Jerusalem zong kici), Gaza Strip, Sinai Peninsula leh Golan Height khempeuh amau khut ah koih zo ziau uh hi. Hih leitang teng kigawm a golna pen gal kidoma a Israel gam kici pen sangin a zah 3 valin gol zaw pek ahi hi. Galte adingin supna lianpi piang a, Israel mite adingin metna lianpi Pasian in piangsak hi!\n1967 Kum Ni 6 Galkidona hun lai Israelte leh a galte hatna leh supna anuai abangin kiciamteh hi. Israel Galkap 29000, a galte Galkap 335300 hi. Israel te sum beizah 891 million, galte sum bei zah 2129 hi. Misi zah pen ciaptehna muh bat tan ah Israel te 779 si uh a, galte 11300 hi. A gamgamin anuai abang hi.\n1. Israel – Galkap neih zah 29,000, Sum bei $ 891 million, misizah 779.\n2. Egypt – Galkap neih zah 180,000, Sum bei zah $ 979 million, misi zah 10,000.\n3. Syria – Galkap neih zah 50,000, sum bei zah $ 194 million, misi zah 800.\n4. Iraq – Galkap neih zah 70,000, sum bei zah $ 357 million, misi zah ciaptehna kigen lo.\n5. Jordan – Galkap neih zah 5,300, sum bei zah $ 114 million, misi zah 500.\n6. Saudi Arabia – Galkap neih zah 30,000, sum beizah $ 455 million, misi zah ciaptehna om lo.\nNi 6 Galkidona a kipat ma in Egypt makaih Arab gamte in, “No peace, No recognition, no negotiation,” ci-in Israel gam a om pen thukimpih ngei lo ding, kilemna zong bawlpih ngei lo ding, zong holimpihna nei ngei lo ding… ci phauphau uh hi. Ni 6 sung kidona a om khit ciangin cimawh kisa lua ta uh a, UN makaihna tawh kilemna bawl samsam leuleu uh hi. UN thukimna ah Israel in a laksaksa Sinai Peninsula, Golan Height leh Gaza Strip te pia kik ding, cih himah leh Israel te in tuni dongin pia kik nawn dildel lo uh a, kuamah in bangmah va cih ngam tuan sam lo ahi hi. Hih thu hang mah in tuni tan Midde East pen gal buai in a buai tawntung uh suak hi.\nTulaitak Israel gam golna pen 8500 sq ml hi a, Myanmar gam golna pen 261,228 sq ml ahi hi. Israel gam pen Myanmar gam sangin a zah 30 khawngin neu zaw pek, cihna hi. Tulaitak a miphazah pen million 9 val hi dingin kiciamteh hi. Zomite paunak ah, “Nupa kilungtuak khua khat in zo lo, khua khat kilungtuak khua 9 in zo lo,” cih a om pen Israel mite nuntakna ah tanglai a kipan tuni dongin haksatna tampi kawmkal ah muh theih in om toto ahi hi.\nPhoto: Ni 6 Galkidona ah a gualzo Israel galkapte/Newyork Times.\nA kaikhawm: Rev. Thang Van Lian.\nSrc/Ref: Causes and Consequences of The Six Day War by Britain Israel Communications and Research Center, 2017; Wikipedia.\nShare | 609 View